text:
In chescj timps si torne a fevelâ di Universitât dal Friûl (malamentri clamade “di Udin”), nassude a sun di vitis daspò dal taramot. Cumò adiriture si rive a fevelâ di “collaborazione tra le tre università giuliane” (!?). Magari cussì no la memorie des personis e je curte. E alore a tornin fûr cuistions che a semeavin za superadis e risoltis. Rilei un toc di pre Antoni, cuant che la leç pe universitât dal Friûl si steve inmaneant, nus jude a capî cuâi che a jerin i problemis ancje di 40 agns indaûr. Sperìn che la storie nus judi a imparâ e no a dismenteâ. E dut al reste tes mans dai furlans, che no àn di pierdi ce che a fadie a àn cuistât.
pre Roman Michelotti
***
Comel, cun chê sô fate di gjesuit lât lai, al someave che al vaìs di contentece cuant che il so paron Andreot al à spampanât, cun intono a la grande, ce che l’Italie e veve savût fâ par chei cuatri macacos di Furlans. Par cualchi muart e cuatri claps, nus devin une autostrade, une ferade cun cuatri sinis, une mont sbusade fûr par fûr, 2.500 miliarts in cinc agns e une universitât!
I nestris “onorevui” (che onôr no ’nd àn di vendi gran) a puedin stâ contents: o vin l’universitât a Udin in gracie lôr. Sì, parcè che chê che a vevin domandât i furlans in 125.000 no je chê li, ma chê altre. Lôr nus dan chê che no fâs concorice a Triest. Anzit, par che Triest no se vedi par mâl, a rinfuarcin ancje la sô universitât. Si trate di cagneris (facoltà di scienze statistiche e attuariali, scuola superiore internazionale di fisica e matematica applicata, riconoscimento delle scuole interpreti e traduttori, riconoscimento del collegio del mondo unito, organizzazione dell’area per la ricerca scientifica e tecnologica), a preference di ce che nus dan a nô: lingue moderne e dell’Europa orientale, ingegneria ecologica e aziendale, scienze agrarie e dell’alimentazione. Trê facoltâts di nuie par nô e a Triest la zonte in plui di dutis chês facoltâts che a vevin prime.
In parlament no je ancjemò passade la leç, ma no larà vie trop che e passarà a pat che i Furlans no si decidin une buine volte che e je ore di finîle di vaî e di porconâ ta l’ostarie o sot la nape e che bisugne tornâ a cjapâ in man forcjis e palis e parâsi. Un popul, prin di murî, al à di tentâlis dutis, se al vûl murî almancul di om e no di coion.
O sin plui di mieç milion e il nestri vôt al val. I politics dal arc a san che il curtìs lu vin nô almancul ogni cuatri, cinc agns. L’an che al ven a son lis regjonâls e democristians e comuniscj e socialiscj a san che se la int si ingomee, e je finide par lôr. Par chest al è cumò il moment di dâsi dongje ducj chei che a àn a cûr l’avignî dal Friûl. Se no nus dan cumò l’universitât che nus covente e che, sacrament!, si mertìn, no le varìn mai plui e mai altri. Al è il moment di fâur pôre ai politics, di dîur in muse che, se a àn il coragjo di presentânus une universitât schifose come che nus e àn preparade, ju fasìn cori cu la forcje, dal prin al ultin. Si podaressin fâ nons, ma nol covente. Ducj a san che Tonut al à la bocje plui grande dal çurviel; che Toros al à fate lâ in vacje la mozion dal clero dal 1967 par taponâ lis porcariis dal so partît catolic; che Berzanti al è in parintât cui plui grancj mangjons triestins; che Bressani (cul so omonim galopin de curie, capelan de DC), nol à fat redenzie pal Friûl; che Comel si sbore di nô; che il Messagjero venit al è tignût sù di une mànie di int vendude ae mafie democristiane.
Ma no podaressino salvâsi cui comuniscj? Cul onorevul Colomba, cun Barcet e compagns? Ma lôr a àn altris problemis plui impuartants e no puedin pierdisi daûr cuistions di prestigjo, di nainis di cjampanili e cetera. Lôr a son universâi: dal Cile a la Spagne. Ce ur interessie dal Friûl?
O sin dacuardi cul sfuei che al à mandât fûr il Comitât pe Universitât Furlane: Se il parlament nol ricognossarà il dirit sacrisant dai Furlans di vê une universitât vere, nus tocjarà poiâ a plen, pes prossimis regjonâls e politichis, la liste furlane autonomiste. Che al vûl dî che i nestris vergognôs di parlamentârs e di conseîrs regjonâi no rapresentin il popul. E alore, fûr!
Patrie dal Friûl, n. 4/5, Avrîl/Mai 1977 ❚
pre Antoni Beline
IL FERÂL. Universitât furlane: frignâ o cjapâ sù un racli?............
In chescj timps si torne a fevelâ di Universitât dal Friûl (malamentri clamade “di Udin”), nassude a sun di vitis daspò dal taramot. Cumò adiriture si rive a fevelâ di “collaborazione tra le tre università giuliane” (!?). Magari cussì no la memorie des personis e je curte. E alore a tornin fûr cuistions che a semeavin za superadis e risoltis. Rilei un toc di pre Antoni, cuant che la leç pe universitât dal Friûl si steve inmaneant, nus jude a capî cuâi che a jerin i problemis ancje di 40 agns indaûr. Sperìn che la storie nus judi a imparâ e no a dismenteâ. E dut al reste tes mans dai furlans, che no àn di pierdi ce che a fadie a àn cuistât.


c: text/html

text:
Tai ultins timps, cuant che si fevele di problemis e di emergjencis di caratar ambientâl, al è come tocjâ il gnerf discuviert di un dint. Si reste simpri un tic stranîts parcè che al pâr fin dal impussibil; ma cun dut chel che – ancje in gracie dai media – si sint e si viôt ator pal mont, no si è ancjemò implantade inte int une cussience ecologjiste e un ategjament che almancul nus permeti di no ruvinâ il teritori plui di ce che o vin bielzà fat. La colpe e cole un pôc su ducj parcè che se al è vêr che lis scrovariis lis fasin in gran part i rapresentants de politiche, al è ancje vêr che cualchidun chescj personaçs ju à metûts li che a son.
La aministrazion passade a à paiât a cjâr presit lis decisions in teme di ambient, e tantis des cuistions daviertis a restin ancjemò in spiete di une risoluzion, ancje se alc si môf.
Cualchi mês za fa la notizie che la Regjon, par vôs dal assessôr Lenna e dal president dal consei regjonâl Ballaman, e varès rinunciât al progjet des cassis di espansion sul Tiliment a à fât un grum di scjas. La volontât de bande politiche e je chê di bandonâ il progjet des cassis e cirî, par risolvi il probleme des esondazions te basse furlane, soluzions alternativis e cuntun impat ambientâl inferiôr.
Une buine man e une biele fete di merit tal otignî chest risultât si à di ricognossile ae associazion A.C.Q.U.A (Associazion Control Cualitât Urbanistiche Ambientâl) e al so president Renzo Bortolussi, ambientalist, furlanist e convint difensôr dal teritori e de sô unicitât.
A.C.Q.U.A. e à cjatât fûr un studi fat 25 agns fa de SERTECO in colaborazion cu la Universitât di Udin (daûr comission de regjon) esaminât e convalidât di resint de DELFT HYDRAULICS. Il progjet al studie il comedon di stroçadure che al à il Tiliment a la altece di Sisarol (in comun di Sant Michêl al Tiliment) e che al impedìs il deflùs regolâr des aghis; la soluzion, une vore culumiose e scuasit elementâr, e sarès chê di fâ disviâ lis aghis in ecès suntun canâl che, taiant il comedon ae altece di Volte, par une lungjece di 350 metris, al permet di aumentâ la puartade dal flum, rindintle costant e sigure.
A rinfuarçâ la decision de zonte regjonâl, ancje une sentence di ricors, fate e vinte dai parons des tieris li che si varessin di fâ lis cassis di espansion. Chescj a àn dimostrât che la Autoritât di Bacin (…condanade) e veve declarât publics e duncje potenzialmentri dispropiabii, terens che in realtât a son di propietât di privâts. Di resint, la autoritât di bacin si è ancje metude in lustri declarant, par letare, di no vê lis risorsis par fâ un plan di manutenzion plui voltis domandât e che al puedi meti in sigurece il jet dal flum; su la fonde di chest, no si capìs duncje cemût che e pues sostignî la spese di un progjet faraonic tant che chel des cassis di espansion. Par chestis incongruencis, A.C.Q.U.A. e à domandât plui voltis la sopression dal ent, ritignintlu inutil e dispendiôs pe comunitât.
Renzo Bortolussi che nus a vuidât e judât a capî alc di plui su lis cassis, nus jude ancje a fâ il pont su altris emergjencis che a rivuardin la nestre regjon.
Cualis sono chês altris situazions critichis che o vês sot voli?
Purtrop o vin di lavorâ plui di chel che o crodevin! O stin tignint di voli la situazion de dighe di Cuel, in comun di Darbe; o stin monitorant la situazion di Vile di Flum, li che il comun – cuntun progjet boçât ancje di Bertolaso in persone –, al vûl rindi edificabilis zonis che a àn di sei metudis prime in sigurece; o stin daûr al progjet di un gnûf sbarament (come chel di Cuel) in comun di Buri; o sin daûr a esaminâ la cuestion de zone artesanâl di Curnin che e je stade implantade intune zone di esondazion potenziâl jenfri la roie e il flum Tiliment; o stin combatint une bataie a Vilegnove di Sant Denêl, li che si prospete un ilecit su la roie di Cjarpât; o vin scuasit risolvût la cuestion dal incuinament dal flum Colvare (in comun di Manià) li che lis fognis a discjamavin lis aghis sporcjis diretementri tal flum cence passâ pal depuradôr dal NIP; o stin frontant ancje il probleme des esondazions in comun di Tisane, li che o vin fat azions par meti in lustri il mancjât funzionament des struturis inte esondazion dal 2007 e li che, par vie di un plan di asset teritoriâl insuficient, son stadis tiradis sù cjasis in zonis sogjetis a inagament.
Cuâl isal l’ategjament de gnove zonte in teme ambientâl?
Par chel che o podìn dî fin cumò, o disarès atent e dal sigûr interessât. O vin vût mût di fevelâ plui voltis in maniere costrutive cul assessôr di competence e ancje cul president Tondo che nus àn scoltâts cun interès e nus àn dimostrât ricognossince par chel che o vin fat fin cumò.
Sandri Olivetto
ATUALITÂT – La dibisugne di une gnove educazion ambientâl............
Tai ultins timps, cuant che si fevele di problemis e di emergjencis di caratar ambientâl, al è come tocjâ il gnerf discuviert di un dint. Si reste simpri un tic stranîts parcè che al pâr fin dal impussibil; ma cun dut chel che – ancje in gracie dai media – si sint e si viôt ator pal mont, no si è ancjemò implantade inte int une cussience ecologjiste e un ategjament che almancul nus permeti di no ruvinâ il teritori plui di ce che o vin bielzà fat. La colpe e cole un pôc su ducj parcè che se al è vêr che lis scrovariis lis fasin in gran part i rapresentants de politiche, al è ancje vêr che cualchidun chescj personaçs ju à metûts li che a son.

robotstxt: allowed

filter: keep


text:
La machine dal timp
di Rudy Mentale
Al jere inmò tal so garage. Cualchidul lu sburtà sul bancon dai imprescj. D’istint al cjapà un tubo di fier e menà un colp fuartonon.
Al murì che i pareve di cognossi chel om, saltât fûr dal nuie dut t’un colp.
Civiltâts pierdudis
di Massimo Muntoni
Al fo scuviert il planete.
I archeolics a esaminarin lis vanziduris di chê civiltât discomparide.
I glotolics a rivarin adore a decifrâ il simbul chel al vignive doprât plui di spes e a batiarin che raze antigone cul non di Coca Cola.
di Daniele Bello
«…e la strie, dopo vêle ben cuete, si jere mangjade la frute».
«Ma mame! Ma no finìs migo cussì cheste storie!»
«E a ti cui ti ajal dite che soi tô mari?»
Come une volte
di Andrea Viscusi
Chê matine, cuant che tornai a cjase subit daûr dal imbrunî, o vevi capît subite che nol tirave bon aiar . Me fi al jere in vene di ramanzinis.
«Ah, cuant che o jeri vecjo jo…» al scomençà, tirant sù il dêt.
_________________
Ve chi, cuatri contis curtissimis par stiçâ un pôc i contecurtârs, su lis seradis di CE CONTINO A SAN ZORZ, che a tacaran cun miercus 23…


text:
Visions in ostarie
Piccolo corpo
Regjie di Laura Samani
Produzion: Nefertiti Film, Rai Cinema, Tomsa Films, Vertigo
Jessude: 2022
CE FILM ISAL?
Un film che al dure une ore e mieze ambientât intun Friûl arcaic e cence timp, cun paisaçs salvadis e spetacolârs che a van da la marine fin ai monts. I lengaçs fevelâts tal film a son il maranot, il furlan e il sloven. Lis atoris protagonistis a son Celeste Cescutti (al so prin film) e Ondina Quadri (uniche atore professioniste dal film).
MA CE ISAL DENTRI, DI PRECÎS?
(Atents che achì si conte un pocje di trame, se no tu vûs savê, no stâ a lei)
La storie di Agata, zovine maridade di pôc che al inizi dal film e parturìs une frutine nassude muarte. Il plevan i dinee il batisim, ma Agata no acete che la sô anime e sedi confinade tal limbo, dulà che je no podarà incuintrâle nancje dopo muarte. E ven a savê che “al nord” te Val Dolais al è un santuari dulà che i frutins nassûts muarts a vegnin “sveâts” par un moment, juste il timp di batiâju, e e decît di partî. Par strade e cjate Lince, personaç misteriôs che prin al cîr di imbroiâle e dopo invezit la compagne tal so viaç, e anzit al darà un jutori fondamentâl par puartâ a bon fin la sô mission.
MA CUI ISE LA REGJISTE?
Laura Samani e je une regjiste e senegjatore nassude a Triest tal 1989. E à fat il cors di regje tal Centri Sperimentâl di Cinematografie di Rome. Tal 2016 e à diret e scrit la senegjature di “La santa che dorme” un curtmetraç ispirât ae religjositât popolâr che al fevele dal passaç de infanzie ae etât madure, zirât tes valadis dal Nadison. “Piccolo corpo” al è il so prin luncmetraç, e al è stât presentât a la “Semaine de la Critique” di Cannes dal 2021.
A CUI I PUEDIAL PLASÊ?
A chei che ur plasin lis storiis che a contin de pierdite e di cemût frontâle. A chei che ur plasin lis storiis peadis ai un viaç e cemût che i personaçs a cambiin par chel. A chei che ur plâs il stîl dal realisim magjic, un lengaç fat di simbui e un sens religjôs che nol è catolic in mût stret ma plui leât ae sacralitât e unicitât de vite e de persone.
E SE O AI VOIE DI VIODILU?
Piccolo corpo al è stât in programazion al cine Visionari a Udin, ma tu podarâs cjatâlu di sigure ancje in altris ocasions. Chi sot il trailer.


text:
20 dicembre 2008
Alc&ce
Ve chi, in regâl cu la Vite Catoliche, il gnûf numar di Alc&cè, il gjornalut par fruts dut in marilenghe curât de brave Erika Adami, realizât cul contribût de Arlef.
E la cuviertine no podeve no jessi dedicade al Nadâl.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
E la cuviertine no podeve no jessi dedicade al Nadâl.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
Nessun commento:
Iscriviti a: Commenti sul post (Atom)


text:
FEMINIS, PERSEGUITÂTS E BIÂTS TE PLUI ANTIGHE ICONOGRAFIE CRISTIANE04 di Jugn 2010
Glesie Furlane e à il plasê di invidâti a Vençon domenie 20 di jugn.
As 3.00 dopo misdì al sarà il Gjespui in Domo, as 3.30 te Sale Patriarcje Bertrant il dot. Gabriele Pelizzari al presentarà:
Feminis, perseguitâts e biâts te plui antighe iconografie cristiane.
Cuntun riviodisi
Il Dean
Zuan Pieri Biasatti
Signôr, no sta cjastiâ i puars cul gjavâur la sperance e la gole di cirî.
Dome viôt di lôr, parcè che a son simpri a riscjo. Chel che al è tal scûr, al va par dut là che al cjate lusôr, usance lis paveis che a svolin viers la lûs e a restin brusadis.
Signôr, no sta cjastiâ la eterne inlusion dai paurs cun eternis delusions.
pre A. Beline, Cirint lis olmis di Diu, 2.


text:
MYSTERIUM SEMPLICITATIS: IL MISTERI DE SEMPLICITÂT E IL PUEST DAL CRISTIAN INTAL MONT29 di Dicembar 2010
Il prossim incuintri di Glesie Furlane al sarà domenie ai 23 di Zenâr dal 2011 a Vençon. As 3.00 dopo di misdì Gjespui cjantât in Domo; as 3.30 te Sale Patriarcje Bertrant, in canoniche, il prof. Remo Cacitti de Universitât dai Studis di Milan al tignarâ une conference sul cantin: Mysterium semplicitatis: il misteri de semplicitât e il puest dal cristian intal mont.
«I cristians a vivin te lôr patrie ma come forescj; a partecipin a dut come citadins e a stan sot a dut come forescj. Ogni tiere foreste e je par lôr patrie e ogni patrie e je tiere foreste. Si maridin come ducj e a fasin fruts, ma no bandonin la lôr fiolance. A metin in comunion la taule, ma no il jet. Si cjatin inte cjar ma no vivin seont la cjar. A passin la vite su la tiere, ma a son citadins dal cîl. A ubidissin a lis leçs stabilidis, epûr la lôr vite a va plui in là de leç» de Letare a Diognêt.


text:
Madone di Mont: la puarte fortificade
Cormons - Castelmonte
Località attraversate
Madone di Mont e manten il so aspiet di santuari fortificât, sierât dentri des possentis muris, protet di tors e rinfuarçât intal 1647 su dissen di Iseppo Cantinele di Cividât, cun al centri la grande glesie cenglade dai edificis monastics e des abitazions dal borc.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Devant di un Teatri Palamostre plen, Lino Straulino al vinç «Suns», la semifinâl dal Liet festival davuelte a Udin cul sosten de ARLeF. Insiemit a Straulino, al podarà partecipâ a la finâl dal Liet International, il festival des lenghis minoritariis d’Europe, il grup Dr Dreer & CRC Posse.
Cheste prime edizion di Suns – che si è davuelte sabide ai 12 di Setembar – e à savût cjapâ dentri e strissinâ la platee par mieç de colorade babêl des lenghis mancul pandudis, presintis sul teritori talian e dal arc alpin.
VINCIDÔRS E PROTAGONISCJ_ Come che si diseve, Lino Straulino, cuntune esibizion sflandorose, al à vinçût il premi de jurie grazie a une esecuzion dome par ghitare e vôs de sô “Doman”, creant in sale une concentrazion e un pathos in stât di convinci ae unanimitât la jurie internazionâl, cun a cjâf il frison Onno Falkena, responsabil dal Liet International.
Dongje a Straulino il grup hip hop sart Dr Dreer & CRC Posse al è rivât al secont puest, valit par partecipâ ae fase finâl dal Liet International, concuistant il premi dal public dât de some dai vôts ricevûts dal public in sale, e di chel in scolte su Internet e su lis frecuencis di Radio Onde Furlane.
Chei altris partecipants no son stâts mancul brâfs: prins su ducj i catalans di Alghero Chichimeca, che a son rivâts al secont puest in dutis i dôs lis classifichis. E plâs ancje la zovine Ursina Giger (dal cjanton svuizar dai grisons) cul so rock di atmosfere. Tant interessant e ancjetant virtuosistic il Rom vienês Harri Stojka. l ladins Encresciadum de Val di Fasse a àn regalât al public un mix une vore fin di Jazz e e bossanova. Fuarte e incisive la esibizion dal grup arbëreshë Peppa Marriti Band. Une garanzie i furlans R.Esistence in Dub, insiemit cul ospit sart dr Boost.
L’EVENT TAL EVENT_ Ma l’event plui spietât de serade e je stade la esibizion dai Mitili FLK di gnûf insiemit dopo dîs agns te formazion origjinâl. I Mitili a àn regalât al public une serie di tocs che a àn cjapât e emozionât la int in sale, gjavâts fûr di «Colors» (il lôr disc plui famôs), eseguîts cu la stesse poetiche energjie che tai prins agns novante e fo in stât di segnâ la strade par ducj i grups musicâi che ancjemò vuê a messedin lenghe furlane e rock.
La fieste e je lade indevant tal foilleur dal teatri, li che i grups invidâts si son podûts messedâ e sunâ intune esuberante improvisazion interetniche.
Un grant sucès, duncje, ancje in gracie dal coordenament artistic dal event par cure di Leo Virgili, Valter Colle, Paolo Cantarutti e i presentadôrs Gigi Patruno e Mojra Bearzot.
Redazion
ATUALITÂT – SUNS, la fuarce des lenghis minoritariis............
Devant di un Teatri Palamostre plen, Lino Straulino al vinç «Suns», la semifinâl dal Liet festival davuelte a Udin cul sosten de ARLeF. Insiemit a Straulino, al podarà partecipâ a la finâl dal Liet International, il festival des lenghis minoritariis d’Europe, il grup Dr Dreer & CRC Posse.


text:
Declarazion Universâl Dai Derits Dal Om
Preambul
Tignût cont che il ricognossi la dignitât di ducj i membris de gjernazie umane, i lôr derits, compagns e inalienabii, e je la fonde de libertât, de justizie e de pâs tal mont;
Tignût cont che il dineâ e il spreseâ i derits dal om a an puartât a barbaretâts ch’a ufindin la cussience de umanitât e che al è stât proclamât che il divignì di un mont dulà che i oms a gjoldin la libertât di peraule e di fede e la liberazion de pôre e de miserie e je la plui grande braure dal om;
Tignût cont che i derits dal om bisugne ch’a sein garantîts des leçs, se si intint di fâ in mût che l’om, come ultin ricors, nol scugni voltâsi cu la fuarce cuintri la tiranìe e la sclavitût;
Tignût cont che bisugne promovi il svilup di bogns rapuarts tra lis Nazions;
Tignût cont che tal Statût i popui des Nazions Unidis a an tornât a declarâ la lôr fede tai derits fondamentâi dal om, te dignitât e tal valôr de persone umane, te paritât dai derits dal om e de femine, e ch’a an decidût di promovi il progres sociâl e un miôr sistem di vite tune plui grande libertât;
Tignût cont che i Stâts membris a an cjapât l’impegn di otignî, in cooperazion cu lis Nazions Unidis, il rispiet e l’osservance universâl dai derits dal om e des libertâts fondamentâls;
Tignût cont che une convinzion gjenerâl sun chescj derits e sun cheste libertât e je de massime impuartance par une complete realizazion di chescj impegns;
la Samblee Gjenerâl des Nazions Unidis
e proclame cheste Declarazion Universâl dai Derits dal Om come ideâl comugnâl ch’a an di rivâ a vêlu ducj i popui e dutis lis Nazions par che ogni individui e ogni strument de societât, tignint cont simpri di cheste Declarazion, a cirin di promovi, cu la instruzion e la educazion, il rispiet di chescj derits e di chestis libertâts e di garantîur, midiant proviodiments progressîfs di stamp nazionâl e internazionâl, il ricognossiment universâl e efetîf e il rispiet tant de bande dai popui dai Stâts membris, che de bande dai popui dai teritoris ch’a son sot de lôr jurisdizion.
Articul 1
Ducj i oms a nassin libars e compagns come dignitât e derits. A an sintiment e cussience e bisugne che si tratin un culaltri come fradis.
Articul 2
A ogni individui i spietin ducj i derits e dutis lis libertâts proclamâts in cheste Declarazion, cence nissune distinzion par vie di gjernazie, colôr, mascjo o femine, lenghe, religjon, di impinion politiche o alcaltri, di zoc nazionâl o sociâl, di ricjece, di nassite o altre condizion.
E no sarà fate nissune distinzion nancje par vie dal Statût politic, juridic o internazionâl dal paîs o de tiare che une persone i parten, tant se chê tiare e je indipendent che s’e je sot ministrazion fiduciarie o no autonime o sot cualchi altri limit di sovranitât.
Articul 3
Ogni individui al à derit a la vite, a la libertât e a la sigurece de sô persone.
Articul 4
Nissune persone e pò jessi tignude in sclavitût o servitût; la sclavitût e il trafic dai sclâfs di cualsisei gjenar a son improibîts.
Articul 5
No si pò torturâ nissun, ni doprâ par nissune persone trataments o punizions barbars, disumans o vergognôs.
Articul 6
Ogni individui al à derit, pardut là che si cjate a sei, che i vegni ricognussude la sô personalitât juridiche.
Articul 7
Denant de leç a son ducj compagns e ducj a an derit, cence nissune parzialitât, a la stesse protezion de leç. A an ducj derit di jessi vuardâts di ogni discriminazion contrarie a cheste Declarazion ch’e je stade fate cuintri cualsisei instigazion a discriminazions di chê sorte.
Articul 8
Ogni individui al à derit a une reâl possibilitât di ricori a tribunâi competents nazionâi cuintri di fats ch’a van cuintri dai derits fondamentâi che la constituzion o la leç i ricognossin.
Articul 9
Nissune persone no pò jessi arestade, tignude in preson o mandade in esili cence juste reson.
Articul 10
Ogni individui al à derit in plene paritât, a une juste e publiche udience denant di un tribunâl indipendent e imparziâl, par decidi dai siei derits e dovês, e ancje par provâ la positivitât di cualsisei acuse penâl che i vegni fate.
Articul 11
- Ogni individui acusât di une malefate al è presumût nocent fintant che la sô colpe no sei stade dimostrade par vie legâl tun public proces dulà che i vein dât ogni garanzie par difindisi.
- Nissun individui nol pò vignî condanât par une robe fate o no fate, se, in chel tâl moment, chê robe no jere considerade une malefate secont il derit locâl o internazionâl. Come che no si podarà mai dâ un cjastic plui grant di chel stabilît tal moment de malefate.
Articul 12
Nissun individui nol pò jessi sogjet a interferencis arbitrariis te sô vite privade, te sô famee, te sô cjase, te sô corispuindince, e nancje jessi ufindût tal so onôr e te sô stime. Ogni individui al à derit di jessi vuardât de leç cuintri interferencis o ufesis di cheste fate.
Articul 13
- Ogni individui al à derit di stâ e di movisi dentri i confins di ogni Stât.
- Ogni individui al à derit di lâ vie di cualsisei paîs, ancje dal so, e di tornâ.
Articul 14
- Ogni individui al à derit, cuintri lis persecuzions, di cirî e cjatâ ricet in altris paîs.
- Nol podarà ricori a chest derit un individui s’al è cirût par malefatis no politichis o par fats contraris ai fins e ai principis des Nazions Unidis.
Articul 15
- Ogni individui al à derit di vê une citadinance.
- A nissun individui no si pò cjoli cence une reson la sô citadinance e nancje il derit di cambiâle.
Articul 16
- Oms e feminis in etât adate a an il derit di sposâsi e di meti sù famee, cence nissune limitazion di gjernazie, citadinance o religjon. A an ducj i stes derits a rivuart dal matrimoni, par tant ch’al dure e cuantche si disfe.
- Il matrimoni si pò fâlu dome cul libar e plen consens dai nuviçs deventants.
- La famee e je la fonde naturâl e fondamentâl de societât e e à il derit che la difindin la societât e il Stât.
Articul 17
- Ogni individui al à derit di vê une propietât sô personâl o comugnâl cun altris.
- A nissun individui no si pò cjoli la sô propietât cence une reson.
Articul 18
Ogni individui al à derit a la libertât di pinsîr, cussience e religjon; chest derit al vûl dî ancje libertât di gambiâ religjon o fede, e libertât di pandi dibessôl o cun altris, tant in public che in privât, la sô religjon o la sô fede tal insegnâ, tes pratichis, tal cult e te osservance des ceremoniis.
Articul 19
Ogni individui al à derit a la libertât di impinion e di espression, dutun cul derit di no jessi lambicât par vie de sô idee e il derit di cirî, di vê e di propagandâ informazions e ideis cun ogni mieç e cence limitazions.
Articul 20
- Ogni individui al à derit a la libertât di riunion e di associazion pacjifiche.
- No si pò obleâ nissun a fâ part di une associazion.
Articul 21
- Ogni individui al à derit di partecipâ al guviêr dal so paîs tant di persone che par mieç di rapresentants sielzûts liberementri.
- Ogni individui al à derit di pode rivâ, in condizions di paritât, ai puescj di vôre publics dal so paîs.
- La volontât popolâr e je la fonde de autoritât dai guviêrs; cheste volontât si à di pandile traviers elezions periodichis e onestis, a sufragjo universâl e compagn, cun vôt segret o tun altri mût ch’al garantissi la libertât di esprimisi.
Articul 22
Ogni individui, come part de societât, al à derit a la sigurece sociâl, e ancje di realizâ, cul impegn nazionâl e la colaborazion internazionâl e tignint cont de organizazion e des possibilitâts di ogni Stât, i derits economics, sociâi e culturâi indispensabii a la sô dignitât e a la libare cressite de sô personalitât.
Articul 23
- Ogni individui al à derit al lavôr, a la libare sielte dal puest di vôre, a condizions justis e buinis di lavôr e a jessi vuardât cuintri la disocupazion.
- Ogni individui, cence parzialitât, al à derit di vê la stesse pae par un lavôr compagn.
- Ogni individui ch’al lavore al à derit a une pae juste e buine che i garantissi a lui e a la sô famee une vite secont la dignitât umane e staronzade, s’al covente, cun altris mieçs di protezion sociâl.
- Ogni individui al à derit di meti sù sindacâts e di fâur part par difindi i siei interes.
Articul 24
Ogni individui al à derit di polsâ e di distraisi, intindint cun chest un just limit des oris di lavôr e di feriis periodichis paiadis.
Articul 25
- Ogni individui al à derit a un sistem di vite bon di garantî la salût e il bonstâ so e de sô famee, massime pal nudriment, il vestiari, une cjase, la assistence mediche, e ai servizis sociâi necessaris; al à derit a la sigurece in câs di disocupazion, malatie, invaliditât, veduance, vecjae o in ogni altri câs di piardite dai mieçs di sussistence par robis che no dipendin dal so volê.
- La maternitât e la infanzie e an derit a curis speciâls e assistence. Ducj i fruts nassûts tal matrimoni o fûr, a an di gjoldi de stesse protezion sociâl.
Articul 26
- Ogni individui al à derit a la instruzion. La instruzion e à di jessi a gratis almancul pes classis elementârs e fondamentâls. La instruzion elementâr e à di jessi obligatorie. La instruzion tecniche e professionâl e à di jessi possibil a ducj e cussì la instruzion superiôr e à di jessi possibil a ducj daûr dal merit.
- La instruzion e à di jessi indreçade a une plene incressite de personalitât umane e a un simpri plui grant rispiet dai derits dal om e des libertâts fondamentâls. La instruzion e à di fâ cressi la comprension, il bon cûr, la amicizie fra dutis lis Nazions, lis comunitâts etnichis e religjosis, e dâ une man a la vôre des Nazions Unidis par mantignî la pâs.
- I gjenitôrs a an prin di ducj derit di sielzi il gjenar de instruzion pai lôr fîs.
Articul 27
- Ogni individui al à derit di jessi a part de vite culturâl de comunitât, di gjoldi des arts e di dâ di vôre al progres de sience e usufruî dai siei beneficis.
- Ogni individui al à derit a la difese dal interes morâl e matereâl ch’a divegnin di une produzion sientifiche, leterarie e artistiche che lui al vedi fate.
Articul 28
Ogni individui al à derit di cjatâsi a vivi tun sistem sociâl e internazionâl dulà che i derits e lis libertâts proclamadis in cheste Declarazion a sein metûts in pratiche dal dut.
Articul 29
- Ogni individui al à dovês viers la comunitât, là che lui al pò madressi adimplen e cun libertât.
- Tal doprâ i siei derits e lis sôs libertâts, ognun al à di tignî cont dome dai limits prescrits de leç par che si ricognossin e che si rispietin pardabon i derits e lis libertâts di chei altris e par contentâ lis esigjencis justis de morâl, dal ordin public e dal benjessi gjenerâl di une societât democratiche.
- No si pò doprâ mâl chescj derits e chestis libertâts cuintri i fins e i principis des Nazions Unidis.
Articul 30
Nissun Stât, grop o persone a puedin cjapâ alc di cheste Declarazion par campâ derits di meti sù trafics o combinâ vôris ch’a cirin di dineâ cualchi derit o libertât ch’e je stade metude in clâr culì.


text:
Anticrist
Cuintricrist, leteralmentri "contrari" al Crist.
Inte Biblie cheste peraule e je stade doprade da un sôl scritôr, l'apuestul Zuan in dôs des letaris che puartin il so non. (1 Zuan 2:18,22 - 1Zuan 4:23 - 2 Zuan 7)
Chest tiermin a si riferìs a ducj chei che si metin cuintri al Crist e ai soi rapresentants.
Intal côrs de storie tancj a son stâts acusâts di jessi cuintricriscj, tra chescj o cjatin papis che a àn incolpât imperadôrs e imperadôrs che a àn incolpât parfin papis.
De Biblie o podin capî cui che al è cuintricrist, par esempli da chescj argoments:
- al è chel che al dâ cuintri al Crist (Mateu 24:9,11)
- al è chel che al sparnice impusturis religjosis (2 Timoteu 2:16-18)
- al è chel che al refude il Ream dal Idiu (Mateu 6:10)
- al è chel che si dimostre apuestul pustiç (2 Timoteu 4:3)


text:
Tra i tancj inovâi musicâi di chest an, o vin ricuardât Pauli Diacun tant che storic, gramatic e teoric de musiche tai 1300 agns de sô nassite; cuntune orele al ambit internazionâl, si scuen nomenâ almancul i aniversaris di nassite a cifre tonde, vâl a dî chel di Beethoven pai 250 agns, Chopin e Schumann pai 210, Paganini e Tchaikovsky pai 180, Mahler pai 160.
Ma no si pues nancje dismenteâ che chest an a colin i 200 agns de nassite di Jacopo Bartolomeo Tomadini, une des figuris lui impuartantis de musiche sacre dal Votcent, e no dome in Friûl. Pensait che al è stât definît, di un organist e compositôr di grande nomee tant che Oreste Ravanello, “Il Palestrine dal XIX secul”.
A Tomadini i è stât dedicât, tal 1992, il Conservatori di Udin, e a lui a son leadis tantis ativitâts a pro dal Cjapitul di Cividât, indulà che al è nassût, muart e indulà che al à operât di plui, tant che predi, organist, compositôr, mestri di capele e canonic dal Domo, professôr in seminari, diretôr dal Museu archeologjic, colaudadôr di struments liturgjics, e ativist culturâl.
Arlêf di Giovanni Battista Candotti, altri musicist di nivel, mestri di Vittorio Franz, ancje lui compositôr furlan impuartant, al à vût e mantignût contats impuartants cun personalitâts che a son stadis rilevantis, in Italie e intal forest, inte definizion de musiche sacre a cjaval tra doi secui e viers il Nûfcent, che lui nol à cognossût parcè che al è muart tal 1883. Nons tant che il musicolic Fortunato Santini, l’organist de Basiliche di Sant Pieri Salvatore Meluzzi, il studiôs Franz Xaver Witt, tancj organârs come lis fameis Vegezzi-Bossi e Zanin, un mît dal pianoforte tant che Franz Liszt, che cun lui e esist une piçule corispondence.
Tomadini al jere cognossût e stimât, tra l’altri al è stât fondadôr cun Guerrino Amelli de riviste nazionâl “Musica Sacra” e de associazion nazionâl di Sante Cecilie a Milan. In particolâr, si è interessât e al è stât tra i protagoniscj de riforme de musiche sacre tal moviment che lui stes al à cofondât in Italie e che si clame “cecilian” in onôr de Sante patrone de musiche e dai musiciscj. Tra i varis ricognossiments, si ricuarde il titul di mestri di capele onorari de Academie di Sante Cecilie e de Congregazion Pontificie, la presidence di tantis cunvignis di musiche sacre catoliche, la vitorie di tancj concors di composizion, come a Nancy, Parîs, Florence.
Il catalic di Jacopo Tomadini al conte cirche sîscent composizions, la plui part di musiche liturgjiche, e tra lis oparis plui rapresentativis si ricuarde la cjantade “La risurrezione del Cristo” (1864), la “Messa ducale” (1868) e il “Te Deum” (1879), doi “Missus” e diviersis racueltis di cjants di savôr popolâr. ❚


text:
Al mancje pôc aromai par che e tachi la Expo 2015 in program a Milan dal prin di Mai ai 31 di Otubar. Tra i 142 paîs che a parteciparan ae esposizion mondiâl che e varà tant che teme principâl »Nudrî il Planet, Energjie pe Vite« e sarà ancje la Slovenie, un dai 53 stâts che al disponarà di un propri paveon, presentât al public ai 20 e ai 21 di Març. La Slovenie e à sielt pe Expo il sproc “I feel Slovenie. Verde, ative e sane”. I cinc temis principâi (tant che i cinc sens) che a fasaran part de esposizion pemanente intal paveon a saran invezit: lis salinis, lis âfs, la aghe termâl e minerâl, l’escursionisim (ancje in biciclete) e il progjet di misurazion dal carboni neri.
Otime la posizion dal paveon sloven, che si slargje suntune superficie di plui o mancul 1900 metris cuadris (di 800 metris cuadris e je invezit la costruzion), tant vicin al Paveon Italie e ae crosere tra il Cardi e il Decuman – lis viis principâls de esposizion -. Ancje chest al fâs sperâ ae Slovenie di podê otignî risultâts otims de Expo: di fat, si spietin al paveon plui o mancul un milion di visitadôrs. La partecipazion ae esposizion mondiâl e je impuartante pe Slovenie ancje parcè che si tignarà a Milan, capitâl economiche e finanziarie de Italie che e je tra i plui impuartants compagns comerciâi de Slovenie. Cemût che al à sotlineât ae presentazion l’ambassadôr sloven a Rome Iztok Mirošič, il cumierç internazionâl tra Slovenie e Italie al à un volum di 6 miliarts di euros; se si contin ancje i servizis e il turisim si rive a cuote 7 miliarts. Il rapresentant de Agjenzie publiche Spirit a Milan (agjenzie che si interesse di promozion turistiche) Gorazd Skrt al à evidenziât che in Slovenie i visitadôrs plui fis e afezionâts (un ogni cinc) a son propit i talians. Ae presentazion dal paveon sloven al à partecipât ancje il ministri pal disvilup economic Zdravko Počivalšek che al à augurât ancje miôr colegaments feroviaris e aeris tra Slovenie e Italie, judicant insuficients o dal dut assents chei atuâi. La sperance di Počivalšek e je ancje che la industrie dal len e torni a jessi un dai setôrs che a tirin de economie slovene. La Slovenie e je di fat un tra i paîs europeans plui plens di boscs, che a cuvierzin plui o mancul il 60% de sô superficie. E al è propit il len, intune cul veri, il materiâl principâl che al è costruît il paveon de Slovenie, costât in complès 1,8 milions di euros. L’ûs dai materiâi naturâi al conferme ancje l’impegn de Slovenie bande la tutele dal ambient. La atenzion pe ecologjie e je dimostrade ancje dai obietîfs de Slovenie in cjamp energjetic: dentri dal 2020, il paîs al ponte a rivâ al 25% di energjie consumade prodote di fonts rinovabilis (intal 2013 la cuote e jere dal 21,5% e intal 2004 dal 16,1%).
Intal ambit de partecipazion de Slovenie ae Expo di Milan, dulà che a vignaran presentadis intal detai ancje lis singulis regjons de Slovenie, al vignarà dât spazi ancje ae comunitât slovene in Italie. Su iniziative dal Slovensko diželno gospodarsko združenje (Union regjonâl slovene economiche) e de Kmečka zveza (Associazion agricultôrs), ai 15 di Mai a presentaran la proprie ufierte une desene di ristoradôrs e cualchi produtôr di vin. Par ce che al tocje la part culturâl, tra i protagoniscj e sarà ancje la band etno-rock de Bencˇija BK Evolution, che di pôc e à publicât un gnûf cd. ❚
Tjaša Gruden
SLOVENIE. La presince slovene a Expo 2015............
Al mancje pôc aromai par che e tachi la Expo 2015 in program a Milan dal prin di Mai ai 31 di Otubar. Tra i 142 paîs che a parteciparan ae esposizion mondiâl che e varà tant che teme principâl »Nudrî il Planet, Energjie pe Vite« e sarà ancje la Slovenie, un dai 53 stâts che al disponarà di un propri paveon, presentât al public ai 20 e ai 21 di Març. La Slovenie e à sielt pe Expo il sproc “I feel Slovenie. Verde, ative e sane”. I cinc temis principâi (tant che i cinc sens) che a fasaran part de esposizion pemanente intal paveon a saran invezit: lis salinis, lis âfs, la aghe termâl e minerâl, l’escursionisim (ancje in biciclete) e il progjet di misurazion dal carboni neri.


text:
#18 – Come la liende Plasê, Fabrizio. Alba. Ce fâstu te vite? Lobbying. (al riduce, un tic rogant) Ah! No ai mai capît di precîs ce che al vûl dî. (e somee dubiose) Bon, disìn che par lavôr o puarti indevant i interès de mê aziende tes istituzions. Guviers, istituzions internazionâls… Mmm, okay… Ce aziende? Scuse se soi curiose! Sêstu [...]
Categorie: Gjenar sociâl
#14 – Radio Prypiat Prypiat, ai 26 di Avrîl dal 1986. 01:23’58” ore dai Urâi, scûr patoc. Eros Ramazzotti mi è simpri plasût tant, cun chê sensibilitât, cun chê vosute ciulante. Ma viôt tu se ta un moment cussì e veve di vignîmi sù propit la sô ultime cjançon. “E ci seiii, adesso tuuu, a dare un senso ai giorni [...]
#11 – Tinut E le puare mari maludive chel dì, chê che pe bisugne dal pan al doveve partî. Diu ti vuardi Tinut, lu disè chê mari, cuant che pal mont al è lât vie di frut Cence dûl chê miserie a robâ i fruts a la mari, mandantju pal mont par sbarcjâ il lunari Tinut al è lât vie [...]
#04 – Un plasê – Ce fastu culì, tu, cussì sul cricâ dì? No tu âs frêt? – Ti spietavi te. O ai di domandâti une robe. – Ce robe? No tu puedis spietâ usgnot o doman? O ai di lâ a vore jo e la mê coriere e rive di strade. Noaltris o tachìn a la albe, a buinorone, [...]
#03 – Mariute e il so gjelât A ogni cricâ dì jê si jevave sù, e simpri cun cetante energjie si plaçave te cusine dal so cafè a lassâ jevâ lis brioches e dopo a metii drenti la marmelade o la creme. E cuindi al jere rivât il moment di preparâ il gjelât, metint in moto il machinari par la [...]
Intun paisut ingrampât sore un çuc, la vite e sbrissave vie cuiete. Di origjin medievâl, al jere insiorât cuntune cente e toratis che a spiçavin te campagne dulintor. Lis piçulis buteghis dal borc a levin sierant, glotudis dai grancj emporis citadins, e la vite in gjenerâl si leve indebilint, ma il paisut, cun lis sôs vieris stradutis e i grues [...]
#20 – La mê pôre O ai une pôre, e je rivade une sere dal Bosc Neri, chel a pene fûr dal paîs di Lampac, dulà che o soi vignude a stâ za un an indaûr. O vevi sielzude la ultime cjase dal paîs, pardabon un bon afâr. O ai domandât a la agjente imobiliâr se chel bosc che si [...]
#19 – I’ll be watching you I ferâi a travanin i cisats de fumate. Francescje e strenç il volant sorepinsîr, un rideç i sbelete la muse biel che e pense ae serade cu lis amiis. Rivade cjase, e cîr lis clâfs te borsete, ma la man si bloche cuant che e viôt la rose sul tapêt fûr de puarte. Un [...]
#18 – Gusielis Cuant che il Creatôr al à fat lis pôris, al à di sigure metût al prin puest la pôre des gusielis! Intindintsi. Dutis lis pôris a fasin pôre. La pôre dal scûr, la pôre dal boborosso, la pôre de altece, o pûr chê dal vueit. Dutis legjitimis. Ma la pôre des gusielis e je la piês! Cui [...]
#16 – Flabe E jere une volte une principesse, cetant supierbeose. E pensave di jessi la plui brave, la plui elegante, la plui valente. Dome une robe no i lave jù: e pensave ancje di jessi la plui brute, par vie dal fat che e jere sclereade. Par chest motîf no lave mai fûr dal palaç. Une dì, ch’e no [...]
#15 – Pôreroi Cence vê a clâr cemût e di dulà ogni tant e vignive parade indaûr di un alc interni che la obleave a restâ ferme dal dût, blocade. Fin ca si pues tirâ fûr che la pôre e veve pardabon condizionade dute la sô esistence. E jere nassude intune cjasade di sorestants dulà che si veve dispatussade in [...]
#10 – Cente di leons O soi intune cente di fîl tant che chei che si doprin par meti dentri i animâi dumiestis. Ma inte cente no son cjavai o vacjis: a son cetancj leons sparniçâts par tiere. In maniere insolite a son cidinis, cuiets, cualchidun al duar, altris a son sveâts, ma intun stât di calme tant che chei [...]


text:
Mudâts in maravee
Podopo,
Ti capite di jessi tal mieç dai cjamps
Là che magari in pôcs a metin pît
Jessi li dome parcè che ti ha mostrât la strade
Un ricuart che al è vignût a cjoliti
Jessint de vuardie dal jessi piçui,
E tu pensis a la cuantitât, a cemût che pues dà bielece,
parcè che a chês margaritis achì nissun i dà un franc,
no son nuie di ce,
no àn un bon odôr
no coventin par fâ la camomile o une tisane,
se ti cressin tal ort
ti rompin dome i coions
E pûr,
in tantis dutis insieme si fasin cjalâ,
si fasin bielis plui di une rose sole, cul sô disen comples, bielonon ma simpri lontan,
come se a fos une anime plui alte de nestre.
Chestis invezit si permetin di colonizâ un rivâl,
lassâti gjoldi il voli
cence domandâti nuie
Come une femine
Mari o fie o murose
che ti met dongje i dîs, un daûr chel altri,
mudâts in maravee.


text:
Dut il so mont a jerin i siei pîts. Ju cjalave movisi parsore il neri, un denant di chel altri, cence polse. Ator ator al jere dut grîs. Il cidinôr i berlave tes orelis, rabiôs.
Il zâl al jere rivât planc planchin, al bateve tant che un cûr. Al menave simpri di plui. Il cidinôr al jere scjampât, spaurît dal rumôr. I siei pîts a àn scomençât a movisi di mancul. Cuntun lament di animâl ferît ancje il rumôr al jere lat vie. Dome chel cûr zâl di lûs al bateve. Ae fin, fermâts i pîts, e veve alçât il cjâf par viodi une muse foreste che e fevelave, ma jê no capive nuie. Si è sintude colâ tal neri.
Al jere stât il clip a sveâle. Ator dut al jere blanc. Une fantate i veve cjapât la man, zentîl. E si è sintude colâ, cheste volte tal blanc. Daspò li vôs, a jerin un grum di lôr, vistûts di blanc. Le cjalavin e a fevelavin tra di lôr. Strache e veve sierât i voi.
Cumò al jere un fantat a fevelâ. Al voleve che jê si jevàs, i à lassât fâ. Ancje lui al jere zentîl.
Le fasevin cjaminâ ogni dì di plui, cul fantat, difûr. Ator a jerin des cubiis, un vistût di blanc, come jê; un di celest, come lui. A ziravin sot il clip dal soreli.
Une matine il fantat i veve puartât robis scuris di metisi. Une peraule e jere vignude dentri dal so mont: Blu. A son lâts fûr e ducj a jerin di blu. Il fantat le à menade pe man par jentrâ intun cjossul che no cognosseve. Cuntun rumôr, l’argagn al è partît. Cun voi spalancâts e à viodût il mont a movisi. Strache ju à sierâts fin che dut al è tornât a cuietâsi.
Il fantat le à cjapade pe man par puartâle fûr, cui altris. Cjalant di sot e à viodût i siei pîts fondâts ta un zâl che nol jere fer. Ducj discolçs, a segnalavin legris alc lontan.
Cuant che lu à viodût e à scomençât a cori, gjavantsi scarpis e vistîts. Crote, cui brâcs viarts, i coreve dongje. Cuant che i pîts si son bagnâts è à lassât chest mont cuntun salt.
Si è zirade par saludâ il fantat che al veve la aghe fin tai zenoi cun la bocje viarte, ma cheste volte finalmentri cidin.
Cuntun colp de code e tornave a cjase sô, tal blu profont.
di Noemi Salva
#1132
Conte cjolte dal Pôrecurte Day 2021


text:
In principi a jerin 55, cumò a son za deventâts 83: i Comuns che a àn aderît ae Assemblee de Comunitât Linguistiche Furlane a van indevant a cressi. La istituzion e je stade varade dome siet mês indaûr, ai 15 di Lui, intal Salon dal Parlament de Patrie dal Cjistiel di Udin. Ma ancje se e je ancjemò zovine, cheste e je une realtât che e scomence pardabon a gjoldi di une considerazion simpri plui penze di bande di aministradôrs e di citadins furlans. Cuant che lis provinciis, come che al previôt il gnûf Statût di autonomie, a finiran di esisti, e je cheste la uniche istituzion che ju tignarà dongje in cualchi maniere.
«Par chest, il nestri obietîf al sarès chel di jemplâle di contignûts», al spieghe il president Diego Navarria. «E al sarès just, parcè che fin di subit o vin viodût che cheste realtât e rive adore a unî ducj i sindics che a vuelin ben al Friûl intun unic sproc identitari». Te tiere des divisions che vuê si spache su dut, des Uti ai eletrodots, «83 Comuns che a sielzin di metisi dongje, a son une biele gnove»: lu dîs il sindic di Cjarlins, cence sglonfâsi di braùre, ma cu la juste sodisfazion, dopo che al à rivât a meti dongje un diretîf une vore “ecumenic” che al rapresente ogni bande dal Friûl.
A son stâts nomenâts i responsabii de assemblee par aree. Vicepresident al è Pietro Gerometta, sindic di Vît, riferiment pal Friûl de mont di là da la aghe. La plane le curarà invezit Markus Maurmair, sindic di Voleson. Flavio De Antoni, sindic di Comelians, al rapresentarà la Cjargne; Diego Bernardis, prin citadin di Dolegne, al viodarà dal Friûl di soreli jevât. «O vin voie di slargjâsi ancjemò – al siere Navarria – tancj altris Comuns a jentraressin ma a àn fat ricors su la leç su lis Uti, che e je la stesse che e à istituide la nestre Assemblee».
Un orghin che no si fermarà a discuti dome di lenghe furlane: Navarria al è za intervignût cuintri i dams che l’Italicum e la riforme Rai a fasaran ae nestre int. Di sigûr nol tasarà cuant che i sindics e la lôr int lu sburtaran a difindi i interès dai furlans. ❚
✒ Walter Tomada
La Comunitât Linguistiche Furlane e cres simpri plui e e tache a dâsi une struture............
In principi a jerin 55, cumò a son za deventâts 83: i Comuns che a àn aderît ae Assemblee de Comunitât Linguistiche Furlane a van indevant a cressi. La istituzion e je stade varade dome siet mês indaûr, ai 15 di Lui, intal Salon dal Parlament de Patrie dal Cjistiel di Udin. Ma ancje se e je ancjemò zovine, cheste e je une realtât che e scomence pardabon a gjoldi di une considerazion simpri plui penze di bande di aministradôrs e di citadins furlans. Cuant che lis provinciis, come che al previôt il gnûf Statût di autonomie, a finiran di esisti, e je cheste la uniche istituzion che ju tignarà dongje in cualchi maniere.


text:
REAM DI SALOMON
Vecjae di David
1 1 Il re David al jere vieli e un grum indenant cui agns; i meterin cuviertis ma nol rivave adore di sclipîsi. 2 Alore i siei fameis i diserin: “Che si ciri fûr pal re nestri paron une fantate ch’e viodi dal re e che lu assisti: e durmirà tal so grim e cussì e scjaldarà il re nestri paron”. 3 Dopo di vê cirût une biele zovine in dute la tiere di Israel, a cjatarin fûr duncje Abisag di Sunem e je menarin al re. 4 Cheste fantate e jere cence fin biele; e viodè dal re e lu assistè ma no lu cognossè gran.
Trainis di Adonie
5 Adonie però, fi di Aghit, al mateave a fâ di princip disint: “O soi jo ch’o regnarai!”. Si veve procurât cjar e cjavai e cincuante oms ch’a corevin denant di lui. 6 So pari in vite no lu veve mai corezût disint: “Parcè po fasistu cussì?”. Al jere ancje lui une vore ben fat e so mari lu veve parturît daûr di Assalon. 7 Al passà peraule cun Joab fi di Zeruià e cul predi Ebiatar, che si butarin de bande di Adonie. 8 Ma ni il predi Zadok, ni Benaià fi di Joiadà, ni il profete Natan, ni Simei, ni Rei, ni i prins oms di David no tignivin par Adonie. 9 Une dì che Adonie al stave ufrint rocs, bûs e vidiei di grasse su la piere di Zochelet, ch’e je dongje de risultive dal Foladôr, al invidà ducj i siei fradis, i princips reâi e ducj i oms di Gjude ch’a servivin il re, 10 ma nol invidà il profete Natan, ni Benaià, ni i vuerîrs plui fuarts, ni so fradi Salomon.
Il plan di Natan e di Betsabee
11 Alore Natan i disè a Betsabee, mari di Salomon: “No âstu sintût che Adonie fi di Aghit al è deventât re cence che David nestri paron nol sepi nuie di nuie? 12 Poben, permetimi di dâti un consei, par che tu salvis la tô vite e chê di to fi Salomon. 13 Va, presentiti dal re David e dîsii: No sêstu tu, gno re e gno paron, che tu i âs fat chest zurament a la tô sierve: To fi Salomon al regnarà daûr di me e si sentarà lui su la mê sente? Cemût mai alore che Adonie al è deventât re? 14 E intant che tu starâs alì a resonâ cul re, jo o jentrarai daûr di te e ti darai seont”.
15 Betsabee si presentà dal re te sô cjamare; al jere vielon e lu assisteve Abisag di Sunem. 16 Si butà in genoglon e cu la muse par tiere denant dal re; il re i disè: “Ce vûstu mo?”. 17 I rispuindè: “Paron, tu tu i âs zurât a la tô sierve sul Signôr to Diu: To fi Salomon al regnarà daûr di me e si sentarà lui su la mê sente. 18 Ve cumò che Adonie al è deventât re e tu, gno re e gno paron, no tu savevis nuie! 19 Al à ufrît un stragjo di bûs, di vidiei di grasse e di rocs, al à invidât ducj i princips reâi, il predi Ebiatar, il sorestant Joab ma nol à invidât il to famei Salomon. 20 Cumò, gno re e gno paron, dut Israel ti cjale te par che tu distinis chel ch’al sarà re impen dal re gno paron. 21 E cuant che il re gno paron si sarà indurmidît vie cui siei vons, jo e gno fi Salomon nus tocjarà di paiâlis a nô!”.
22 E stave ancjemò fevelant ch’al capità il profete Natan. 23 A visarin il re: “Al è chi il profete Natan”. Al jentrà dal re e si butà in genoglon denant di lui, cu la muse par tiere. 24 Dissal Natan: “Sicheduncje, gno re e gno paron, tu âs za distinât: Adonie al regnarà daûr di me e si sentarà su la mê sente! 25 Parcè che vuê al è vignût jù, al à ufrît un stragjo di bûs, di vidiei di grasse e di rocs e al à invidât ducj i princips reâi, i sorestants dai soldâts e il predi Ebiatar; veju là ch’a mangjin e a bevin presince di lui e a berlin: Vive il re Adonie! 26 Ma però, me to famei, il predi Zadok, Benaià fi di Joiadà e il to famei Salomon no nus àn invidâts. 27 Puedial stâi che la robe e divegni dal re gno paron e che tu no tu ur vedis fat savê ai tiei fameis cui ch’al montarà su la sente daûr dal re gno paron?”. 28 Il re David al cjapà la peraule e al disè: “Clamaitmi Betsabee”. Chê e jentrà dal re e e restà in pîts denant di lui. 29 Alore il re i fasè chest zurament: “Pal Signôr ch’al vîf, che mi à deliberât di dutis lis pôris, 30 come che ti ài zurât pal Signôr Diu di Israel che to fi Salomon al varès regnât daûr di me e si sarès sentât tal gno puest su la mê sente, cussì o fasarai in zornade”. 31 Betsabee si ingenoglà, si butà cu la muse par tiere denant dal re e i disè: “Ch’al vivi par simpri il gno paron, il re David!”.
Consacrazion di Salomon
32 Po il re David al disè: “Clamaitmi il predi Zadok, il profete Natan e Benaià fi di Joiadà”. A jentrarin li dal re 33 che ur disè: “Cjolêtsi daûr lis vuaitis reâls; fasêt montâ gno fi Salomon su la mê mule e fasêtlu lâ jù a Ghicon. 34 Là jù il predi Zadok e il profete Natan lu onzaran re di Israel; o sunarês il cuâr e o berlarês: Vive il re Salomon! 35 O montarês daûr di lui e al larà a sentâsi su la mê sente e al regnarà impen di me, parcè che lu ài metût lui a cjâf di Israel e di Gjude”. 36 Benaià fi di Joiadà i rispuindè al re: “Amen! Ch’al ordeni cussì il Signôr, Diu dal re gno paron! 37 Come che il Signôr al à stât cul re gno paron, ch’al sedi ancje cun Salomon e che i dedi sflandôr a la sô sente ancjemò plui de sente dal re David gno paron!”.
38 Il predi Zadok, il profete Natan, Benaià fi di Joiadà, i creteus, i peleteus a lerin jù; a meterin Salomon parsore de mule dal re e lu menarin a Ghicon. 39 Il predi Zadok al cjolè te tende il cuar dal vueli e al ongè Salomon, a sunarin il cuar e dut il popul al berlà: “Vive il re Salomon!”. 40 Daspò dute la int e vignì sù daûr di lui e il popul al sunave il flaut e al jere fûr di sè pe gjonde, cun scriui di spacâ la tiere.
Adonie si somet par pôre
41 Adonie e ducj i siei invidâts a sintirin il sunsûr; a vevin juste finît di gustâ. Ancje Joab al sintì il sun dal cuar e al domandà: “Parcè chest sunsûr te citât dute sotsore?”. 42 Biel ch’al cjacarave, al rivà Gjonate, fi dal predi Ebiatar, e Adonie i disè: “Ven chi, che tu sês un galantom e di sigûr tu nus puartis une buine gnove”. 43 Gjonate i rispuindè: “Altrichè! Il re David nestri paron al à fat re Salomon! 44 Il re al à mandât cun lui il predi Zadok, il profete Natan, Benaià fi di Joiadà, i creteus e i peleteus; lu àn fat montâ su la mule dal re, 45 il predi Zadok e il profete Natan lu àn consacrât re a Ghicon, a son tornâts indaûr petant scriui di gjonde e la citât e je dute sotsore. Ve il sunsûr ch’o vês sintût. 46 Piês ancjemò: Salomon si è sentât su la sente dal re, 47 i graduâts dal re a son vignûts a fâi ligrie al nestri paron il re David disint: Che il to Diu al slargji il non di Salomon ancjemò plui dal to non, e che i dedi sflandôr a la sô sente plui che no a la tô! Il re si è ingenoglât sul so jet 48 e al à fevelât cussì: Benedet sejal il Signôr, Diu di Israel, ch’al à volût che vuê i miei vôi a viodin un dai miei dissendents sentât su la mê sente”.
49 Alore ducj i invidâts di Adonie a forin spaventâts a muart, a jevarin sù e a partirin ognidun pe sô strade. 50 Adonie al cjapà pôre di Salomon, al jevà sù e al lè a cjapâsi tor dai cuars dal altâr. 51 I contarin cussì a Salomon: “Viôt che Adonie al à vude pôre dal re Salomon e al è lât a cjapâsi tor dai cuars dal altâr disint: Il re Salomon al à di zurâmi, prime, che nol fasarà murî il so famei cu la spade”. 52 Dissal Salomon: “Se si compuarte di galantom, no i colarà par tiere nancje un dai siei cjavei, ma se però si lu cjate in fal, alore al murarà”. 53 E Salomon al dè l’ordin che lu fasessin dismontâ jù dal altâr: al vignì a ingenoglâsi denant di Salomon che i disè: “Va cjase tô”.


text:
✒ par cure di Pablo Gortan e Dree Venier
(Traduzion di Luca De Clara)
E jere une zornade di Avrîl, frede e lusinte. I orlois a batevin la une. Winston Smith, il barbuç striçât sul pet a frontâ un aiar vilan, al sbrissà vie di corse pes puartis di veri dai Apartaments de Vitorie, ancje se no avonde a la svelte di evitâ che un mulignel di polvar al jentràs dentri cun lui.
Il coridôr d’ingrès al nulive di verzis lessadis e di tapêts vecjos e ruvinâts. Insom, di une bande, un poster colorât, masse grant par jessi picjât dentri, al jere stât inclaudât tal mûr. Al pandeve une muse enorme, largje plui di un metri: la muse di un om di cirche cuarante-cinc agns, cun mostacjis neris pesantis e trats ruvits ma biei. Winston s’invià pes scjalis. Inutil tentâ cul assensôr. Ancje tai dîs miôr al funzionave da râr, e cumò a vevin dutcâs taiade la curint dilunc il dì. Al faseve part dal progjet economic in preparazion de Setemane dal Odi. L’apartament al jere siet plans plui sù, e Winston, che al veve trente-nûf agns e une ulçare parsore de cjavile diestre, al lave sù planc, fermantsi dispès par polsâ. A ogni plan, juste di front de puarte dal assensôr, il poster cu la muse enorme al cjalave dal mûr. E jere une di chês imagjinis fatis in mût che i vôi ti vignissin daûr ogni volte che tu ti movevis. IL GRANT FRADI TI STA CJALANT, e diseve la scrite ch’e coreve sot.
Dentri tal apartament une vôs flautade e stave leint une liste di numars che a vevin di vê alc a ce fâ cu la produzion di ghise. La vôs e vignive fûr di une lungje plache di metal, une sorte di spieli opac, ch’e faseve part de parêt di diestre. Winston al zirà un cric e la vôs si sbassà un pôc, ancje se lis peraulis si podevin capî ancjemò ben. L’argagn (lu clamavin schermi televisîf) al podeve jessi sbassât, ma nol jere mût di distudâlu dal dut. ❚
______________________________________
Il libri e l’autôr
La rubriche e tache il so secont an cun 1984, romanç distopic di George Orwell, gjornalist e scritôr di fede socialiste (al partecipà te vuere civîl spagnole là che al fo ferît tal cuel) ma une vore critic su la ditature staliniane. Tun futûr crût e no masse lontan, la rivoluzion e à vinçût dapardut e trê superpodencis nemiis si dividin la Tiere. Dome une vuere eterne e permet l’ecuilibri mondiâl. Tal stât di Oceanie, il Fradi Grant, cui siei mostacjons, al controle i citadins dai schermis instalâts in ogni cjanton, fintremai tes cjasis. Ancje la lenghe di ogni dì e ven strassomeade dai orghins di Partît par rindi impussibil esprimi un pinsîr contrari a chel uficiâl. Il finâl, mareôs, al pare vie ogni sperance.
Il libri tai agns al è deventât metafore par dî di un Stât che al controle e al condizione fûr par fûr la vite dai citadins. ❚
______________________________________
Il tradutôr
Luca De Clara, nassût a Udin intal 1971, al è di Codroip. Laureât in Filosofie, al è insegnant (ancje di furlan), scritôr e tradutôr, gjornalist di culture par La Vita Cattolica.
Al è stât ancje assessôr ae culture dal Comun di Codroip.
Al è autôr di tantis publicazions di argoment storic o filosofic.
Al à curât la Opera omnia di Gilberto Pressacco. Tal cjamp de leterature par furlan, intal 2004 al à vinçût il Premi San Simon cul romanç Sul ôr dal jessi, publicât intal 2005.
Al à publicât intal 2007 Il cjasâl dai animâi (Animal Farm/La fattoria degli animali di George Orwell voltât par furlan), tal 2011 Lis storiis di Inge e Bach, tal 2013 Jonas.
Ae fin dal 2016 al à burît fûr il libri di poesiis Il puart soterât: la sô la traduzion di Il porto sepolto di Ungaretti a 100 agns de publicazion. ❚
SCOMENCÂTS PAR FURLAN. “1984” di George Orwell............
✒ par cure di Pablo Gortan e Dree Venier


text:
19 di Fevrâr
Il 19 di Fevrâr e je la 50° zornade dal Calendari Gregorian. A mancjin 315 zornadis pe fin dal an (316 se l'an al è bisest).
AcjadimentsModifiche
In FriûlModifiche
Vie pal montModifiche
- 1674 - Ingletiere e Olande e firmin le pâs di Westminster. Tal acuardi al è ancje il passaç di Gnove Amsterdam a la Ingletiere. La citât si clamarâ New York.
- 1945 - I merecans a sbarcjn cun 30.000 marines te isule di Iwo Jima.
- 1959 - Cipro divente indipendente dal Ream Unît, la proclamazion uficiâl a sarà fate tal 16 di Avost.
- 1986 - L'Union Sovietiche a mande in orbite le stazion spaziâl Mir
Nassûts vuêModifiche
- 1473 - Nicolaus Copernicus, astronom polac († 1543)
- 1931 - Camillo Ruini, cardinâl vicjari di Rome, president de conference episcopâl taliane.
- 1953 - Massimo Troisi, atôr e regjist talian († 1994)
- 1954 - Socrates, zuiadôr di balon brasilian
- 1957 - Falco, cjantant austriac († 1998)
Muarts vuêModifiche
- 1986 - Adolfo Celi, atôr talian (n. 1922)
- 1997 - Deng Xiaoping, politic cinês (n. 1904)
- 2001 - Stanley Kramer, regjist merecan (n. 1913)
FiestisModifiche
In FriûlModifiche
Vie pal montModifiche
ReligjosisModifiche
- San Mansuet di Milan
- San Tullio
- San Conrâr Confalonieri


text:
Un gnûf spazi espositîf te campagne furlane, pront a dâ acet a un program siôr di iniziativis e progjets di formazion te art di vuê, cun mostris, residencis, laboratoris e cunvignis. Un program ambiziôs che al è partît ai 22 di Otubar te sietcentesche Vile Gorgo a Noiarêt de Tor, tal borc dal “Guado dell’Arciduca”, toponim che al ricuarde cuant che al jere stazion pal scambi dai cjavai tra i teritoris de Serenissime e chei imperiâi e che al da il non ancje ae associazion culturâl che e promôf il progjet “Painting detours”.
Prime tape, la mostre “Cence di te, cui saraio mai jo?” (cu lis oparis di Luca Bertolo, Francesco De Grandi, Maria Morganti e Marco Neri, ducj artiscj innomenâts a livel talian, cualchidun ancje tal forest), prontade te scudarie e in cualchi spazi privât de vile (vierte fin ai 6 di Dicembar, la sabide e la domenie des 10 di matine aes 5 e mieze dopomisdì), li che il proprietari, l’imprenditôr furlan Roberto Turello, al vîf cu la sô famee. Nol è di ducj investî te culture in dì di vuê, anzit. Duncje, la gnove iniziative e à di jessi saludade cun plasê, ancje parcè che il so fin al è chel di svicinâ ae art di vuê fûr dai spazis tradizionâi, ven a stâi museus e galariis, e di fâlu cu la piture, almancul sul imprin. A dî il vêr, la idee no je gnove. E jere propit chel che si proponevin i ideatôrs dal Spac, il Spazi public pe art contemporanie di Buri, nassût tal 2006 e ospitât te sîscentesche Vile di Toppo Florio. Chel che e diferenzie la propueste di Noiarêt de Tor al è il “workshop”, la residence di artist, che e tacarà in Avrîl e e durarà un mês: la prime in Italie dedicade aes pratichis pitorichis, un progjet pilote, duncje. A Vile Gorgo a rivaran di dute Italie dîs pitôrs – Riccardo Baruzzi, Thomas Braida, Silvia Chiarini, Sara Enrico, Pesce Khete, Ivan Malerba, Gionata Ozmo Gesi, Dario Pecoraro, Vito Stassi e Lucia Veronesi -, ducj sot dai 40 agns, selezionâts dal curadôr Andrea Bruciati, diretôr de Galarie comunâl di art contemporanie di Monfalcon e curadôr dal Premi Moroso pe art contemporanie 2010, e dai protagoniscj de mostre de inaugurazion, achì te vieste di tutor. Lis voris fatis sul puest a vignaran esponudis intune grande coletive.
A diferenziâ il progjet di Noiarêt de Tor e je ancje la volontât di svilupâ la formazion e la ricercje leâts ae mont de imprese, cuntun voli di rivuart pe architeture e pal design. Lis ativitâts intal gnûf spazi a vignaran coordenadis dal studi Atemporary, che sot la egjide di un comitât sientific, al à chê di promovi cunvignis, incuintris e dibatits su chescj cantins.
Vile Gorgo, duncje, tant che farie di talents artistics e lûc di incuintris. Pecjât che dome un dai artiscj coinvolzûts tes dôs mostris e tal laboratori, al sedi de regjon (Thomas Braida, di Monfalcon). A sintî Bruciati, in Friûl-Vignesie Julie, no ‘nd è pitôrs, sot dai cuarante agns, innomenâts in Italie. O miôr, “jo no ‘nt cognòs”. Sperìn alore che la gnove realtât di Noiarêt de Tor e rivi a incentivâ la propedeutiche ae art contemporanie, lant a jemplâ un vueit in cheste regjon, che, al marche ancje Bruciati, e à cetantis potenzialitâts. Magari fasint sisteme cun chei altris museus e istituzions di art de regjon.
Informazions al numar 040.413634.
Erika Adami
CULTURE – ART-Â. Vile Gorgo, farie di talents artistics............
Un gnûf spazi espositîf te campagne furlane, pront a dâ acet a un program siôr di iniziativis e progjets di formazion te art di vuê, cun mostris, residencis, laboratoris e cunvignis. Un program ambiziôs che al è partît ai 22 di Otubar te sietcentesche Vile Gorgo a Noiarêt de Tor, tal borc dal “Guado dell’Arciduca”, toponim che al ricuarde cuant che al jere stazion pal scambi dai cjavai tra i teritoris de Serenissime e chei imperiâi e che al da il non ancje ae associazion culturâl che e promôf il progjet “Painting detours”.


text:
Cheste storie le contavin intun paîs culinâr furlan, tai agns de seconde vuere mondiâl.
Marie e viveve fûr paîs cu la sô famee. Par rivâ ae lôr cjase a vevin di cjapâ une stradele di claps che e leve in sù rivant tal clamât borc di sore. Al fi di Marie, di non Beput, che, come che si dîs, al jere sul cressi, si lu viodeve alc maladiç, soredut tai cambis di stagjon. Il miedi condot al diseve che a jerin fieris reumatichis, par chest al zovin i vevin cjatât un lavorut par nuie pesant: al faseve il garzon intun magazen.
La mari dal paron dal magazen di non Celestine, e jere une femine severe, scontrose e di pocjis peraulis. Tal paîs si cisicave che e fos une strie, par chest lis feminis le tignivin sot voli. Par esempli si diseve che no veve bestiis in cjase, suspietant che lis sacrificàs in cualchi rituâl invocant al malin pai siei striaments.
Pôc a pôc a Marie si le metint tal cjâf la idee che, cence nissun dubi, Beput al jere stât “striât” dal fuart e precîs malvoli de siore Celestine. No veve altre pussibilitât che procedi daurman, realizant un sconzûr par disgropâ chest malefici. Une amie di Marie, la vecje Justine, che no veve pôre nancje dal diaul, e saveve lis justis jaculatoriis par slontanâ i efiets negatîfs e no dome cui umans, ma ancje cui nemâi des stalis, cussì che a meterin subit man ae vore.
Une gnot clare di colm di lune, Justine e Marie si cjatarin dacîs di une grande piere aduès la sfueime. Marie e poià parsore de stesse un bregon e une cjamese di Beput, e tra il bati e ribati de miezegnot dal orloi de glesie, lis dôs feminis a scomençarin a pestâ la robe cun dutis lis lôr fuarcis. Di bot la lune si platà scurint la gnot, si discjadenâ il montafin, ploie a dirot, fulmins e saetis a savoltarin il puest, ancje la nature, seont lis dôs feminis, e ritignive colpevule la siore Celestine.
Finide la pestade, lis dôs, strachis e scanadis, a tornarin aes lôr cjasis, intant che Justine i diseve a Marie che tal doman a buinore e sarès lade in paîs e i sigurave che la prime persone che varès cjatade e sarès stade la siore Celestine. E cussì al fo: Marie, tal jentrâ in paîs e viodè par prin la siore in cuistion, la sô muse e faseve pôre. Marie le saludà cuntun bundì, cence ricevi un fregul di rispueste.
Al jere evident che la siore Celestine e veve passade une brute gnotolade.
di Galliano di Buenos Aires


text:
Contrassegn par personis invalidis
Il D.P.R n. 151 publicât su la Gazzete Uficiâl n. 203 del 31/08/2012, recant modifichis al D.P.R. 16/12/1992 n. 495 e concernent il "Regolament di esecuzion dal Codiç de Strade in materie di struture, contrassegn e segnaletiche, par facilitâ lis mobilitâts des personis in condizions di disabilitât", l'ha proviodût le jentrade in vigôr dal 15 setembar 2012 dal gnûf contrassegn di soste par disabî e l'adeguament di ducj i permés jenfri 3 agns da jentrade in vigôr dal decrêt, a scomençâ cuindi da tâl zornade.
Chest gnûf contrassegn (conform al Model proviodût cun Racomandazion dal Consei dai Ministros europeos dal 4/06/1998) vâl in ducj i Paîs membros da l'Union Europê, e al fâs riferiment al simbûl internazionâl di acessibilitât.
In tal periodi transitori (dal 15/09/2012 al 15/09/2015), i contrassegn belzà rilassâts (disen neri su sfont arancion) conservin la lôr validitât fintremai ae scjadence, ma saran valits nome sul teritori nazionâl. A specifiche e motivade domande i atuâls permés arancions, dut ore in cors di validitât, podaran jesi sostituîts.
Sul contrassegn europeo, ch'a si presente di colôr turchin clâr, cun il simbûl blanc de cjadree a rodelis su font turchin scûr, vegnaran trascrits e apostâts:
- sul front: la date di scjadence, il numar di serie e il nom e il timbro da l’autoritât nazionâl ch'a rilassin il contrassegn passe al visto dal funzionari responsabil;
- sul daûr : il nominatîf, la fotografie e la firme dal sogjet autorizât oltri ae date di rilassament.
In ta imagjine sore ripuartade un fac-simile dal gnûf contrassegn Europeo par lis personis disabî.
Il titolare pues fruî des facilitazions di soste in ducj i Stâts membros da l'Union Europee ch'a l'han aderît ae racomandazion, comunque cun l'obleazion di rispetâ lis disposizion di ogni ugnul Paîs.
Di seguit il link al sît internet da l'A.C.I. cun cualchi utile indicazion inerents il coret doprament dal contrassegn: ACI - contrassegno invalidi
Il modul pa le domande dal contrassegn l'è discjamabil al seguitîf link:


text:
Concors fotografic pal 2013
Letôrs e fotografs patriots, ocjo che cheste e je par voaltris!
La Patrie dal Friûl e à decidût di organizâ pal 2013 un concors fotografic par celebrâ il Friûl midiant des vuestris imagjins. Ogni mês o sielzarìn la miôr e a la fin dal an o premiarìn la miôr foto in assolût cjapant tra dutis lis 11 che a varan vinçude la singule selezion mensîl.
La prime e vignarà publicade sul numar di Fevrâr (o aprofitìn ancje par ricuardâ che a Zenâr la Patrie dal Friûl no ven fûr).
Tignît duncje di voli i numars da La Patrie dal Friûl di Novembar e Dicembar 2012 parcè che o publicarìn il regolament complet dal Concors “La (tô) Patrie dal Friûl… intun click”, cun ducj i riferiments pe spedizion des fotos e lis modalitâts di partecipazion.
Par intant lustrait la machine fotografiche!
LA MIÔR FOTO PAR FEVRÂR: consegne dentri dai 15 di Zenâr 2013
LA MIÔR FOTO PAR MARÇ: consegne dentri dai 15 di Fevrâr 2013
LA MIÔR FOTO PAR AVRÎL: consegne dentri dai 15 di Març 2013
LA MIÔR FOTO PAR MAI: consegne dentri dai 15 di Avrîl 2013
LA MIÔR FOTO PAR JUGN: consegne dentri dai 15 di Mai 2013
LA MIÔR FOTO PAR LUI: consegne dentri dai 15 di Jug 2013
LA MIÔR FOTO PAR AVOST: consegne dentri dai 15 di Lui 2013
LA MIÔR FOTO PAR SETEMBAR: consegne dentri dai 15 di Avost 2013
LA MIÔR FOTO PAR OTUBAR: consegne dentri dai 15 di Setembar 2013
LA MIÔR FOTO PAR NOVEMBAR: consegne dentri dai 15 di Otubar 2013
LA MIÔR FOTO PAR DICEMBAR: consegne dentri dai 15 di Novembar 2013
LA MIÔR FOTO DAL AN: e sarà sielte tra chês chi parsore
Redazion


text:
Il timp al cor, ma no somee cussì par lui, che al à ancjemò snait di vendi: Boris Pahor ai 26 di avost al fasarà 100 agns. Scritôr di marilenghe slovene nassût a Triest tal Avost dal 1913, president onorari de Associazion internazionâl pe difese des lenghis e des culturis menaçadis: al à simpri scombatût par difindi la libertât sô e chê dai plui disfortunâts. Dute Italie lu à cognossût uns cinc agns fa pal suces dal so libri «Necropoli» e massime par vie de partecipazion ae trasmission televisive «Che tempo che fa» (i talians a son un popul di teledipendents). Il libri al conte la esperience vivude intai cjamps di concentrament talians di internament pai slovens. Ai 23 di Avost la citât di Triest i darà la Civica Benemerenza della Città li de nella storic Salon dal Consei Comunâl. Un ricognossiment che, magari cussì no, nol à mancjât di jevâ il parê contrari in consei comunâl, come il cjâfgrup dal Pdl Everest Bertoli, che al si domandave il scritôr «ise une figure che unìs la citât». La Patrie dal Friûl lu veve intervistât intal 2008, e Pahor al veve rispuindût a lis nestris domandis cul solit snait e coragjio fevelant ancje di lenghe furlane, disint fra l’altri «Tant che maiorance inte nestre regjon o vês di fâ valê i vuestris dirits. Prin di dut la vuestre biele lenghe, che e va doprade daurman tes scuelis tant che lenghe veicolâr.» Ce difarence cu lis posizions simpri prudentis di ciarts inteletuâi di chenti! «Une culture e je di nivel superiôr cuant che e sa rispietâ dutis chês altris culturis. Chel istès al vâl pes acoment sul nivel da la culture dal Stât Talian lu lassìn ai letôrs. ❚ ✒ Redazion
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
In tancj paîs de Europe e ancje in Italie a son restâts sport tradizionâi che ancjemò a son praticâts. Pensìn al tamburel in Italie o ai zûcs frisons (viôt pagj. 7) o ae pelota basche, dome par fâ pôcs esemplis. O vin domandât a Adriano Del Fabro, gjornalist che al fasè un libri sui zûcs furlans cualchi an za fa («Giochi tradizionali del Friuli» 1996, ed. Demetra) se si podarès fevelâ de esistence di un “sport tipic furlan”.
«Tal libri o ai tirât dongje tancj zûcs e mûts di passâ il timp dai furlans, ma a son pe plui part robis pai fruts»
Alc che si podarès svicinâ a jessi definît sport, isal?
Secont me a ‘nd è un pâr, un al è il “pindul pandul”, zûc che al à la tancj nons: li di me lu clamin “gerlo”. Il pindul si zuiavilu za dal 1500 pardut il Friûl: la Serenissime e fasè plui bants cuintri la pericolositât di chest zûc. Probabil che par chest motîf no si pratichilu plui in dì di vuê. Al jere une sorte di baseball li che tu vevis un mani di mieç metri e cun lui tu vevis di bati un legnut cu lis pontis spiciotis poiât par tiare. A dâi fuart su un dai estrems si jevave in aiar: bot e sclop, bisugnave becâlu al svol e tirâlu il plui pussibil lontan. Bisugne dî che però chest zûc al è praticât un tic in dute Italie – cognossût cul non di “lippa” – e ancje in Europe.
Esistial alc altri di plui tipic?
A ‘nt fo un sport zuiât par dut il Friûl, di Pordenon a Gurize, par doi secui a cjaval dal 700-800. Al jere clamât il zûc dal balon cul braciâl e al sameave une sorte di tenis. Si zuiavilu cuntun grant balon di corean jemplât cun peçots. Une cuarde e separave il cjamp di zûc e bisugnave lanciâ il balon di ca e di la di jê midiant di un braciâl di len leât cun des cuardis sù pai pols. Il braciâl al pesave ancje cuatri chilos e ancje il balon al jere pesant, di fat si sospindè il zûc parcè che un zuiadôr al murì par une balonade tal cjâf. Di divignince inglese, si praticavilu in dute Italie fint ae metât dal Votcent, cun grant sucès: Wolfgang Goethe, par esempli, al ricuardave di vê viodût a Verone, dal 1786, une partide dongje di altris cuatri-cinc mil spetadôrs.
Duncje un altri sport di une volte, ma no tipic furlan… Esistial un?
Al podarès jessi chel che ancjemò vuê si zuie a Glemone: la “pilote”. De pilote, probabil la assonance cun la basche pelota, al fevele ancje il Pirona e si zuie ai 16 di Avost pe fieste di Sant Roc. Dôs scuadris si frontin, une in atac e une in difese, sgambiantsi il rûl a seconde dal andament de partide. La bale e je grande use une di tennis e si zuie a mans crotis (al somee un tic il katsen dai frisons, che o fevelin simpri a pagj. 7, ma ancje se al fos cussì, la facende e je un tic plui origjinâl e intal 2008 e à jemplât li scronachis locâls par vie di une fuarte proteste che si è cjadenade di bande dai residents che a son a stâ tai palaç de strade li che si zuie la Pilote n.d.r.).
Dree Venier
Esistial un sport furlan? Forsit a Glemone…............
In tancj paîs de Europe e ancje in Italie a son restâts sport tradizionâi che ancjemò a son praticâts. Pensìn al tamburel in Italie o ai zûcs frisons (viôt pagj. 7) o ae pelota basche, dome par fâ pôcs esemplis. O vin domandât a Adriano Del Fabro, gjornalist che al fasè un libri sui zûcs furlans cualchi an za fa («Giochi tradizionali del Friuli» 1996, ed. Demetra) se si podarès fevelâ de esistence di un “sport tipic furlan”.


text:
31 ottobre 2008
Nomenade une part dal Cda de Arlef
Indicât ae presidence al è Lorenzo Zanon e components dal consei di aministrazion a son Paolo Paron, Simone Bressan, Fabiana Castellarin e Vittorio Zanon.
O ringrazii Lorenzo Fabbro, che al à vuidât la Arlef fint cumò: lis nominis tal Cda a àn ancje une component politiche, stant che e je la maiorance che e governe la Regjon a fâlis e duncje politichementri no ai problemis a dî che la sô provenience (za candidât dal Pd e Ds pal consei regjonâl e za sindic di çampe di Palaçûl) e varès vût di fâmi identificâ Lorenzo Fabbro tant che un aversari. Invezit tai mês che o ai vût maniere di cognossilu si à simpri compuartât cun me in maniere corete e cuntune grande sensibilitât e competence par chel che al rivuarde la politiche linguistiche.
In mert a lis nominis ultimis, o cognòs sedi Paolo Paron, sedi Simone Bressan plui di chei altris components e mi permet di dî che o soi propit content par lôr.
O disarai di plui... CONTENTON pe nomine dal gno amì Simone: ancje lui al ven di Forza Italia, al da une man te Redazion de Patrie e si è dimostrât une vore sensibil sul argoment di tutele e valorizazion de lenghe furlane ancje tal dibatiment interni dal nestri partît in ocasion de aprovazion de gnove leç di tutele. No je vere che dentri il Centridrete a son ducj cuintri de lenghe furlane (e no dome chê furlane), ancje se in tancj le àn atacade (viôt dut il dibatiment prime, di lunc e dopo de aprovazion de gnove leç di tutele).
Duncje, in spiete che si sieri la composizion di dut il Cda (a mancjin 3 in rapresentance des Provinciis di Gurize, Pordenon e Udin, 1 dal Anci regjonâl e 1 de Universitât dal Friûl) e al sedi fat il passaç des consegnis, o auguri un bon lavôr al gnûf President Lorenzo Zanon, a Simone e Paolo e ducj chei altris components fint cumò nominâts.
5 commenti:
- checo ha detto...
-
Augurons di tant bon e onest lavor a ducj i gnufs nomenats.
Si sa come che tu disis Christian che chistis nominis e son politichis, e al è normal che ancje tal ARLEF si spieledi le volontat popolar. O speri che il Bressan nol proponedi politichis lengjstichis masse merecanis/republicanis, o di bombarda Triest come citat teroristiche cuintri il furlan (le buti in ridi un poc, al iude a sta plui serens e al fas vivi mior).
Su cualchi nomenat o ài za scrit li dal to copari Dree.
Mandi Checo
- 31/10/08 11:35
- Simone Bressan ha detto...
-
Grazie Christian!
Credo anche io che bisognerebbe essere più sereni e,magari, provare a giudicare le persone sulla base di quello che sono e di quello che fanno.
Io, nel mio piccolo, cercherò di fare tutto il meglio che posso..senza bombardare Trieste ed altri stati-canaglia :-)
Mandi
- 31/10/08 12:07
- thermonuke ha detto...
-
Magari, se tu fasis in mut che di cumo indenant si eviti di bombardanus i cojons cun robis tipo friulanication, jo, come at di vuere mi contenti. ;-D
- 31/10/08 14:43
- checo ha detto...
-
...eco si Bressan a Thermo fagj un bombardament di furlanfrico furlanalpins e furlanfrecistricolor, e ce chal reste dal bombardament al è il model just di furlan di coiona de di dopra de bande dai politics frurlans-triestinocentrics di chenti.
Par Christian: par plase satu se di cualchi bande cumò o plui indevant e son consultabii i curriculum dai gnufs ARLEFnomenats?
Par Bressan, o vuei jessi propositif: cuant ch'o ves cjapade le man tal gnuf ARLEF ce ditu di proponi di meti tal sit dal ARLEF i curriculum di ducj che ch'o ses stats nomenats? mi parares une buine propueste di trasparince e in stil anglosassone, si curriculum onescj, no mi contenti "...al è stat assessor di Cepletiscjs (cun dut il rispiet di Cepletiscjs)", al sares interessant ch'al fos di pode lei un curriculum detaliat, come se tu vessis di presentalu ae Danieli. Le nomine e je politiche ma i beçs e son i nestris! Cussì o pararessis plui brafs di Antonaz.
Mandi checo
- 31/10/08 17:37
- thermonuke ha detto...
-
Oh si, just save cui che saran i gnufs e cun cualis capacitats specifiches, cemut no.
O speri dome che chest al sedi par pore che e ripetin les vacjades dai vecjos?
No, parcheche se no non tu as di dami lezions di coreteçe.
- 2/11/08 01:00


text:
Il misteri de glesie di Aquilee09 di Dicembar 2006
DE CUNVIGNE INMANEADE DAL GRUP DI GLESIE FURLANE
UNE PROPUESTE DI LETURE GNOVE PAR CAPÎ MIÔR CEMÛT
CHE IL CRISTIANISIM SI È SLARGJÂT TES TIERIS DI AQUILEE
Pai cristians dal Friûl, al à dit bons. Schiff, la glesie
mari di Aquilee e reste un pont di riferiment
unic e insostituibil te pastorâl diocesane
LA CUNVIGNE di studi su Aquilee dade dongje dal grup di Glesie Furlane e tignude a Udin sabide ai 2 di Dicembar te sale Pauli Diacun e à lassât intai partecipants il gust di tornâsi a cjatâ. A son chei incuintris che ti sticin il gust de tô storie, ti madurin, ti dan dignitât umane e cristiane. Lincuintri su «Metodo e fonti per la ricostruzione della propagazione del Cristianesimo ad Aquileia» al à inmaneât une leture gnove de archeologjie, de iconografie e de agjografie de Basiliche par capî miôr cemût che il cristianisim si è slargjât tes tieris di Aquilee. Si à començât cul salût dal dean di Glesie Furlane, Zuan Pieri Biasatti, che al à presentât spirt e iniziativis dal grup. Bons. Igino Schiff, vicjari pe pastorâl de Arcidiocesi di Udin, al à puartât il salût dal Arcivescul, bons. Pietro Brollo, e al à laudade lazion di Glesie Furlane. Pai cristians dal Friûl, al à continuât bons. Schiff, la glesie mari di Aquilee e reste une risultive e un pont di riferiment unics e insostituibii te pastorâl diocesane e tal mont globalizât di vuê. Al à daspò puartât il so salût Arnaldo Becci, dean de Fondazion «Società per la conservazione della Basilica di Aquileia ». Prime di dâ la peraule ai relatôrs il pinsîr al è lât aes personis che nô vuê o gjoldìn dai lôr studis: in mût particolâr pre Bepo Marchet, bons. Guglielmo Biasutti, pre Checo Placerean, pre Gilberto Pressacco e pre Vigji Marcuç, za plevan di Aquilee. Lis relazions de cunvigne a son stadis une vore interessantis. Remo Cacitti, de Universitât dai studis di Milan, al à fat un excursus li che partint des origjinis dal cristianisim al à metût in lûs i grancj oms che a àn dade une interpretazion storiche ai aveniments de Glesie di Aquilee dal inizi fin in zornade di vuê. Aurora Cagnana, de Sorintendence archeologjiche di Gjenue e che e à lavorât par agns in Friûl, nus à presentade une cerce di ce che i sgjâfs, un muret, i claps a tramandin dai
prins insediaments dal cristianisim: tesaurs sparniçâts des monts fint al mâr e che la nestre tiere ancjemò tancj indi plate e e custodìs. Intant al è rivât misdì: un moment di soste, un ghiringhel insieme, e po la seconde part de cunvigne. Gabriele Pelizzari, de Universitât dai studis di Milan, un zovin che di agns in ca al scrutine laule sud de glesie di Aquilee, nus à presentade midiant diapositivis la Sale teodoriane e nus à dade une olme di une sô prossime publicazion sul mosaic de Basiliche. Alessio Persic de Universitât catoliche di Milan al à cjacarât dai martars aquileiês, de «rusticitas » e di Aquilee pont di riferiment dal monachisim in Ocident. E steve rivant aromai la gnot e si sin saludâts. Tornant cjase tancj pinsîrs mi balinavin in cûr: o riviodevi i grancj oms de Glesie di Aquilee e cussì, intant che lAn liturgjic si sfantave tal scûr (tal doman e jere la prime domenie di Avent), la glesie mari cuasi e riviveve no viele e lontane, ma creature gnove, frescje, biele, che e plâs e che inamore in zornade di vuê. Aquilee e continue a restâ segnâl pes grandis domandis che a compagnin la nestre religjon: il misteri dal Profete di Nazaret, lidentitât de proprie glesie, il valôr des piçulis comunitâts, levangjelizazion… Tes croseris dal mont di vuê, jê nus da la direzion, nus segne la strade di fâ. Un grazie ai relatôrs e a chei che a àn organizade la cunvigne. In chest incuintri forsit o vin fate ancje nô lesperience dai «rustics» di mil e sietcent agns fa. Lôr, partîts de campagne a jentravin te Aule teodoriane e a restavin cence flât in tant sflandôr. Jessûts, dopo di vê contemplâts tal mosaic dal paviment i misteris cristians, a tornavin cjase cun alc di grant in cûr. Cussì al è stât e al reste ancje par nô. No sai se lant vuê te glesie di Aquilee o prearès o no, parcè che lambient, cemût che al è stât ridusût, no mi invide plui a preâ. Dut in chel lûc al cjacare di art e di storie ma jentrant no mi cjati plui tal misteri, no ai plui un puest dulà inzenoglâmi a contemplâ. Par chest cumò, cjalant a la cunvigne, o preferìs pensâ a Rufin, Jeroni, Valerian, Atanasi e in chest svicinâsi dal Nadâl a Cromazi che nus dîs ancje vuê: «Crist al à cjapât sù di noaltris ce che al è nestri, par podênus regalâ ce che lui al è».


text:
Il sucès de rubriche Cuintristorie dal Nûfcent che e à compagnât dut il nestri 2011, nus sburte a continuâ te riscuvierte de Nestre storie dal Friûl. Continuarìn a “tirâ vie chel polvâr” che al plate il Nestri passât e o corarìn dilunc dai secui tocjant moments significatîf che a àn contribuît a la formazion dal Friûl di vuê. Par incressi la cognossince e la cussience de Nestre identitât, parcè che un popul ignorant si lu messede cun plui facilitât.
I grignei di aur di Colomp_ Ce tante magje te Polente. Ancje il so nom al rCe tante magjie te Polente. Ancje il so non al rive di lontan. I latins di Aquilee a preparavin il “pulmentum”, messedant insieme vuardi, lin, mei, curiandul e sâl. Ma e vevin robade la recipe ai marinârs grêcs, che a zontavin al paston ancje brût di cjar (agnel o bec) e vin, un vin dolç di mîl, che al veve non “sapa”, che e sarès, ancje tal non, la mari de nestre sope furlane!
Un plat tant bon che – daûr la tradizion – fintrimai la dee Proserpine, fie di Cerere, lu preferive a ducj chei altris dopo che une vecje femine (sarà migo stade une furlane, po!) jal veve fat cerçâ. Chest al testemonie che un gustâ come chel al mantignive un significât simbolic e rituâl di grandissime impuartance, stant che la dee e jere la siore dai Muarts, lis animis che a savoltin la Tiere mari.
Il plui grant cogo dal Patriarcje di Aquilee, il Mestri Martin, tal so straordenari libri “De arte coquinaria” al fevele propit de polente come di un plat che al merte di jessi servît su la mense di un Princip. E o sin bielzà tal 1456. Ven a stâi, nol è rivât ancjemò l’ingredient che al varès fate dute la diference.
Plat plen di miserie_ Za ae conclusion dal so prin viaç traviers il mâr ocean, tal Otubar dal 1492, Cristoful Colomp al veve puartât cun se une scjatulute plene di semençutis zalis, che i Indios a clamavin “mahiz”, ven a stâi “grignei di aur”, te lôr lenghe. Ju coltivavin bielzà di trê mil agns indaûr, e i Maya tant come i Aztecs ju cognossevin ben, doprantju te lôr cusine, e venerant une divinitât de abondance e de fertilitât che a clamavin la “dee panole”. Ma chi di nô la plantute e ven doprade inizialmentri dai araps de Andalusie, tant che alimentazion pes bestiis, almancul une trentine di agns plui tart. Si cjataran lis primis panolis tai orts botanics di Vignesie dome tai agns trente dal Cinccent, studiadis dai naturaliscj tant che une curiositât. Ma la tremende cjaristie che si sdrume propite di chestis bandis ae fin dal secul, conseguence de crisi politiche e economiche che e scjafoie Vignesie striçade jenfri turcs, imperiâi e altris nemîs che la “Serenissime” e veve sburtât vie par secui, e oblee i contadins venits e furlans, sogjets ae “Dominante” fin dal 1420, a mangjâ di dut, ancje ce che par tradizion si dave ai nemâi. Lis cronachis e contin di oms e feminis tant disperâts che a roseavin la jerbe des comunis o lis lidrîs sot dai morârs. Se i cereâi a costin cjârs, chei grignei di aur puartâts incà de Americhe si lassin mangjâ par un blanc e un neri. Anzit, a son propite bogns se sostituîts a ducj chei altris tal impast de polente. E a salvin la int de fam, tornant a regalâ al popul furlan une dignitât e une sperance di vite. Lis primis coltivazions di blave, sorc ros, o formenton, come che si clamave chi di nô, e je atestade in Friûl fin dal 1580. Tal 1620, il racuelt al rive aromai in maniere regolâr sul marcjât di Udin, par sfamâ dute la sô contadinance. Anzit, tai agns di penurie crudêl e fuarte che a van dal 1628 al 1630, là che vuere, fam, peste e muart a fasin pensâ che la Apocalìs e seti une vore dongje, chei “grignei di aur di Colomp” a vegnin doprâts ancje tant che monede par paiâ il salari dai operaris e dai lavorents. Di plui, la Cuintririforme catoliche dal Concili di Trent ju santifiche, celebrant di fat la polente come un gustâ benedet de Fede, parcè che al rive a disfamâ cence vê pretesis, al ricuarde al Om che la austeritât e la severitât tai compuartaments a son simpri di preferî ae baldorie e ae straçarie. Ancje la glace dal Invier, che e fâs ben al formenton, e devente une metafore morâl di rigôr e di onestât. Insome, une Cuaresime morâl di contraponi al Carnevâl des fufignis che masse dispès nus incjochin e nus intortein, come che ben o savìn noaltris, testemonis dai nestris timps disgraciâts. E la Polente e somee podê rapresentâ il miôr di dute cheste gnove sensibilitât, insieme cui fasûi, lis patatis e i pomodoros, dute robe imbarcjade tes spedizions di Colomp e che cumò e devente il simbul di une vite indreçade ae sapience dal pôc cuintri la supierbie dal masse.
Le polente come il Purcit_ Cuant che i ferments religjôs si bonin, tra la fin dal Sietcent e il Votcent, la polente e restarà il mangjâ dai puars, massime dai contadins, che no vevin nuie altri, dal moment che la lôr vite e jere cuaresimâl par dut il timp dal an. Une culture, une civiltât, chê contadine, che e à disegnade la forme de culture furlane intune maniere prevalente, almancul fin al timp dal grant scjas dal taramot dal 1976, e che cumò o scugnìn in cualchi maniere tornâ a fâ vivi come forme di resistence, chê de Tiere, de lentece, dal bon sens, cuintri une crisi dal marcjât globâl che e masane dut tal so ingranaç devastant. Impastâts di blave, nô furlans lu sin simpri stâts. No si butave vie nuie de panole. Ce che al restave, il scart, al vignive dât aes ocjis o aes gjalinis. Il panoglat al brusave ben tal fûc, par scjaldâ la cjase e par cuei altris polentis. I jets fats di sclofis a àn sostignude la fadie di zornadis duris di vore. Li parsore a son stâts concepîts i fruts, li a son muarts i nestris vecjos, in cjase, preservâts de corsie disinfetade e anonime di un ospedâl.
La vôs de Panole_ E di Invier, in file, parâ jù il sorc tes stalis al voleve dî tramandâsi grignei di sapience, tignî la trame di une narazion orâl, là che la lenghe si fâs memorie, identitât, insegnament. E bon acet ancje pal forest che al tuche su la puarte, par difindisi dal frêt e de fam. Se i latins antîcs, cuant che a mondavin lis favis (“fabae”), a “fabulavin”, ven a stâi a aprofitavin par contâ storiis peadis aes lidrîs dai lôr vons, i furlans cuant che a dispecolavin panolis a fasevin la identiche operazion culturâl. Dispecolâ al podarès jessi la traduzion par furlan dal verp latin “fabulare”. Forsit al è propit li che o vin di tornâ, par rivâ a capî cui che o sin e costruî la nestre storie di doman. ■
Angelo Floramo


text:
… Novembar 2014
Dilunvie la cueste dal golf di Triest si cjate la biele rade di Sistiane. La rade e je pardabon un tesaur par la sô bielece naturâl e di Istât cetante int e rive chenti par passâ une zornade al mâr. Culì no si cjatin lis bielis splazis di savalon di Grau e Lignan, stant che a son dome claps, ma in compens si pues fâ des bielis nadadis par vie che la aghe dal mâr e je subite alte. Inte part plui a tramontan al è il cret indulà a son diviersis viis par rimpinâsi. Impen parsore al cret al côr il bielissim troi Rilke, tant innomenât par vie che il poete al leve lenti a fâ lis sôs cjaminadis. Inte rade al è ancje un piçul puart par lis barcjis a vele e une scuele di nautiche. In plui inte zone dal parcament privât al è une discoteche che e organize bielis seradis cun musiche. A sarès dut ben ma… la aministazion comunâl al à pensât ben, par valorizâ il puest, di meti un biel depuradôr propit sot de crete indulà si rimpine, par la cuâl li dongje si sint une puce mostre. Ma a àn ancje fate une altre biele robe, ven a stai chê di vendi sù dut. E za parcè il parcament al è privât, e cualchidun al à tirât sù ancje une piçule cjasute dongje il cret, tant che inte zone plui a sud, indulà si cjatave la gjave, cumò a stan costruint un biel vilaç isto-venit, come lu àn clamât, cun tantis cjasutis une parsore che altre e cun daûr il cret e denant il mâr. Insume, di naturâl al è restât ben pôc e la int par lâ al mâr al à di paiâ. Ma la idee di fâ un biel parc naturâl indulà passâ cualchi ore in compagnie e jere masse sempliç di realizâ e salacor no permeteve di puartâ intes cassis dal comun lis palanchis. Cussì la mancjance di un plan regjonâl dal paisaç, dai piçui sorestants cence cûr e amôr pe nature e un capitalisim rogant a son, ancjemò une volte, lis causis de esgjerade cimentazion de nestre biele tiere.
O crôt che chest câs al à di vierzi i voi a ducj i furlans che a vuelin ben ae lôr tiere, par fâ in mût che in futûr dinissun e podarâ fâ chenti ce che vûl.
Look at… the photos: La baia di Sistiana
… da Primero a Grau
Dal puint di Primero, dongje Fossalon, e tache la biele piste ciclabile che e mene fintremai a Grau. Cheste piste e je tant biele a fâle cun i patins a rodelis ma in chest periodi daspò, il timpât che al è stât lis setemanis passadis, e je cuvierzude di cetantis fueis dulinvie diviers tocs par la cuâl al è miôr pontâ daurman a Grau li dal parcament indulà si fâs il mercjât 😉
Look at… the photos: Ciclabile di Grado ( lis fotos a son chês insom dal album )
cun i rollers
Îr il timp al jere cetant nereôs e vie pe gnot al à plot, tant che lis previsions dal timp pa la zornade di vuê, ven a stai di domenie 16/11/2014, no jerin masse bielis. Cussì cuant che cheste matine a buinore o soi jevât e o ai viodût lis stelis intal cîl o ai cjapât cûr e o ai tacât a prontâmi par lâ jù a Palme a cori cun i patins a rodelis la 12e maratonine. Rivant in place il soreli e tacave za a scjaldâ ma lis stradis a jerin ancjemò bagnadis. Tor lis 09H50 e jere la partence dai cicolons e dai rollers tant che i runners a partivin aes 10H00. Ma a partî cun i rollers si jere dome in cinc, cuatri oms e une fantate di vot agns e ancje i ciclons a jerin in pôcs, o crôt par vie che il brut timp di îr al à puartât tante int a decidi di no vignî e vuê l’àn cjapade intal comedon, magari cussì no. Il soreli a scjaldave ben e o vin podût cori cun intôr dome la t-shirt ma lis stradis a jerin une vore bagnadis par la cuâl no si podeve sburtâ masse. In ogni câs o vin fat un biel trenin e o sin rivâts in place Grande a Palme dopo 01H12M fasint une medie orarie di 17.5 km/h e cuntune biele volade finâl vinçude di me. Biadelore o soi rivât prin, dut merit di chei cûr di leons dal gru che a àn sghindade la corse par pore dal timp 🙂
Po dopo, cjatantsi ducj intune in place Grande, o vin podût gjoldi dal soreli sentâts a bevi, a contâsi alc e daspò lant a mangiâ une buine pastesute cun il tocj di folp grant.
Insome une bielissime zornade propit par vie che dinissun si spietave un timp cussì biel.
Mandi a ducj !
Look at… the photos: 12^ Mezza Maratona della Città di Palmanova (UD) 2014
😎
Diplis di Premariâs (UD)
Dilunc la strade che puarte da Spesse a Diplis si cjate, suntune biele culine, la vile Cernazai Pontoni. Il puest al è une vore preseât par vie che dulintor a son vignâi doc, boscs, prâts, cjistiei e jaciments fossii ancjemò in buine cundizion. Par di plui de culine si pues gjoldi di un biel panorame su dute la plane di Cividât, sui Cuei Orientâi e lis Prealps Juliis. Une vore biel al è il parc zardin dut ator ator de vile cun il broili di pomârs e garofui, diviersis plantis ad alt fust e la sidrere. La vile e je fate a trê plans e e à une forme retangolâr e a son ancje lis cantinis soteraniis. Il denant de vile e cjale a soreli bonât e si slungje infûr suntune terace cun intal mieç un biel poç in piere e fier batût tant che il parapet de terace al è aromai biel za platât des jerbis. La bande secondarie e cjale a Nord viers la strade che e mene in vile. Tacade ae vile ma su un plan plui sot e je la barcjesse che si slungje viers soreli jevât cun doi plans. La vile e à un colôr blanc mentri la barcjesse e je di colôr auriane e no si sa ben cuant e sedi stade fate sù ma si pense che e sedi simil aes vilis venitis furlanis dal prin sietcent. Intai archivis catasticâi austriacs dal 1836 si cjatin lis mapis che a documentin la presince de vile cun cuasi dutis lis dipendencis. Dongje si cjate la capele privade dal palaç dedeade ae Beade Benvignude Boiani di Cividât che e jere stade fate sù intal 1659. La vile intal votcent e jere di proprietât de famee Cernazai di Udin e dentri e jere a stâ Carlo Luigi Cernazai, un studiôs di botaniche e agronom, cetant che il pari, che e rivarà a sperimentâ gnovis tecnichis par selezionâ lis uis e par lis coltivazions. La vile e je ancjemò dotade di un foledôr indulà si pues lavorâ la ue e di une cantine. Intal nûfcent la proprietât e je passade ae baronesse Elisabetta Braida de Chantal e daspò vendude intai agns cincuante a Ines Pontoni di Premariâs che intal 1967 le à donade ae cjase di polse di Cividât cun il vincul di judâ cui che e veve dibisugne. Cumò la vile e je dal Comun di Cividât ma al è in vore un contenziôs denant dal judiç cun i erêts de famee Pontoni. Jù pai ultins cincuante agns la vile e jere abitade da doi pitôrs, Aldo Colò e Pino Mocchiut e e vignive frecuentade da cetancj artiscj. Biel che intal parc fintremai ai agns novante si faseve la mitiche Fieste dal vin di Diplis.
Al dì di vuê, come si viôt ben intes fotos, la vile e je dute bandonade e il palaç al è a risi di vignî jù se cualchidun nol cjate i mieçs par intervignî.
Un comitât di citadins si è dât dongje par sburtâ l’amministrazion comunal a fâ alc. Coordinadore dal comitât e je la siore Cristine Moschioni che si cjate su la pagjine facebook: Ipplis da ritrovare
Si pues ancje dâ un jutori lant sul sît de FAI “i luoghi del cuore” e votant il lûc dal cûr.
Look at… the photos: Cividât ( lis fotos a son chês insom dal album )
😎